title: Id-Deċiżjoni ta' l-Awtorità tas-Sorveljanza ta' l-EFTA Nru 62/04/COL tal- 31 ta’ Marzu 2004 li temenda għall-ħamsa u erbgħin darba r-regoli proċedurali u sostantivi fil-qasam ta' l-għajnuna statali billi temenda l-kapitolu nru 24a: l-għajnuna statali għat-trasport marittimu u l-anness viii u proposta għal miżuri xierqa

text:
               13.9.2007

               MT

               Il-Ġurnal Uffiċjali ta’ l-Unjoni Ewropea

               L 240/9

         ID-DEĊIŻJONI TA' L-AWTORITÀ TAS-SORVELJANZA TA' L-EFTA
   Nru 62/04/COL
   tal-31 ta’ Marzu 2004
   li temenda għall-ħamsa u erbgħin darba r-regoli proċedurali u sostantivi fil-qasam ta' l-għajnuna statali billi temenda l-kapitolu nru 24a: “l-għajnuna statali għat-trasport marittimu” u l-anness viii u proposta għal miżuri xierqa
   L-AWTORITÀ TAS-SORVELJANZA TA’ L-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), b'mod partikolari l-Artikoli 61 sa 63 u l-Protokoll 26 tagħhom,
   WARA LI KKUNSIDRAT il-Ftehim bejn l-Istati ta' l-EFTA dwar it-twaqqif ta' Awtorità tas-Sorveljanza u Qorti tal-Ġustizzja (2), b'mod partikolari l-Artikolu 24, l-Artikolu 5 (2) (b), l-Artikolu 1 fil-Parti I tal-Protokoll 3 u l-Artikoli 18 u 19 fil-Parti II tal-Protokoll 3 tagħhom (3),
   BILLI taħt l-Artikolu 24 tal-Ftehim dwar is-Sorveljanza u l-Qorti, l-Awtorità tas-Sorveljanza ta' l-EFTA għandha ddaħħal fis-seħħ id-dispożizzjonijiet tal-Ftehim taż-ŻEE li għandhom x'jaqsmu ma' l-għajnuna Statali,
   BILLI taħt l-Artikolu 5 (2) (b) tal-Ftehim dwar is-Sorveljanza u l-Qorti, l-Awtorità tas-Sorveljanza ta' l-EFTA għandha toħroġ avviżi jew linjigwida dwar kwistjonijiet li ġew ittrattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti hekk jistipola espressament, jew jekk l-Awtorità tas-Sorveljanza ta' l-EFTA tħoss li hu neċessarju,
   TFAKKAR ir-Regoli Proċedurali u Sostantivi fil-Qasam ta' l-Għajnuna Statali (4) adottati fid-19 ta' Jannar 1994 mill-Awtorità tas-Sorveljanza ta' l-EFTA (5),
   BILLI, fis-17 ta' Jannar 2004, il-Kummissjoni tal-Komunitajiet Ewropej (minn hawn 'il quddiem il-Kummissjoni tal-KE) ħarġet Komunikazzjoni dwar linjigwida tal-Komunità dwar l-għajnuna Statali għat-trasport marittimu u proposta ta' miżuri xierqa skond l-Artikolu 88, il-paragrafu 1 tat-Trattat tal-KE (6),
   BILLI din il-Komunikazzjoni hija ta' rilevanza wkoll għaż-Żona Ekonomika Ewropea,
   BILLI applikazzjoni uniformi tar-regoli ta' l-għajnuna Statali taż-ŻEE għandha tiġi żgurata fiż-Żona Ekonomika Ewropea kollha,
   BILLI, skond il-punt nru II taħt it-titolu “ĠENERALI” fl-aħħar ta' l-Anness XV tal-Ftehim taż-ŻEE, l-Awtorità tas-Sorveljanza ta' l-EFTA għandha tadotta, wara konsultazzjoni mal-Kummissjoni tal-KE, atti li jaqblu ma' dawk li ġew adottati mill-Kummisssjoni tal-KE,
   WARA li kkonsultat il-Kummissjoni tal-KE,
   FILWAQT LI TFAKKAR li l-Awtorità tas-Sorveljanza ta' l-EFTA kkonsultat l-Istati ta' l-EFTA f'laqgħa multilaterali fit-3 ta' Frar 2004 dwar is-suġġett,
   ADOTTAT DIN ID-DEĊIŻJONI:

               (1)

               Il-Kapitolu 24A u l-Anness VIII tal-Linjigwida dwar l-Għajnuna Statali huma emendati billi ħadu post il-Kapitolu 24A u l-Anness VIII preżenti bit-test li jinstab fl-Anness I ta’ din id-Deċiżjoni. Huma proposti miżuri xierqa li jinstabu fl-Anness I ta’ din id-Deċiżjoni.

               (2)

               L-Istati ta' l-EFTA għandhom ikunu infurmati permezz ta' ittra, li tinkludi kopja ta' din id-Deċiżjoni u tinkludi l-Anness I. L-Istati ta' l-EFTA għandhom jiġu mitluba jqabblu l-ftehim tagħhom mal-miżuri xierqa sa mhux aktar tard mit-30 ta' Ġunju 2004.

               (3)

               Il-Kummissjoni Ewropea għandha tkun infurmata, skond punt (d) tal-Protokoll 27 tal-Ftehim taż-ŻEE, permezz ta' kopja ta' din id-Deċiżjoni, inkluż l-Anness I.

               (4)

               Id-Deċiżjoni, li tinkludi l-Anness I, għandha tkun ippubblikata fit-Taqsima taż-ŻEE u fis-Suppliment taż-ŻEE tal-Ġurnal Uffiċjali ta' l-Unjoni Ewropea.

               (5)

               Fil-każ li l-Istati ta' l-EFTA jaċċettaw il-proposta ta’ miżuri xierqa, avviż imqassar għandu jkun ippubblikat fit-Taqsima taż-ŻEE u fis-Suppliment taż-ŻEE tal-Ġurnal Uffiċjali ta' l-Unjoni Ewropea.

               (6)

               Id-Deċiżjoni hija awtentika fil-lingwa Ingliża.

      Magħmula fi Brussell, 31 ta’ Marzu 2004.

            Għall-Awtorità tas-Sorveljanza ta’ L-EFTA

         Hannes HAFSTEIN

            President

         Einar M. BULL

            Membru tal-Kulleġġ

      (1)  Minn hawn 'il quddiem imsejjaħ il-Ftehim taż-ŻEE.

      (2)  Minn hawn 'il quddiem imsejjaħ il-Ftehim dwar is-Sorveljanza u l-Qorti.

      (3)  Il-Protokoll 3 tal-Ftehim dwar is-Sorveljanza u l-Qorti, kif ġie emendat mill-Istati ta' l-EFTA fl-10 ta' Diċembru 2001. Dawn l-emendi daħlu fis-seħħ fit-28 ta' Awwissu 2003.

      (4)  Minn hawn 'il quddiem imsejħa l-Linjigwida dwar l-Għajnuna Statali.

      (5)  Inizjalment ippubblikat fil-ĠU L 231, 3.9.1994, u fis-Suppliment taż-ŻEE Nru. 32 fl-istess data, li ġie emendat l-aħħar permezz tad-Deċiżjoni tal-Kulleġġ Nru. 41/04/COL, tas-17.3.2004, li għadha ma ġietx ippubblikata.

      (6)  ĠU C 13, 17.1.2004, p. 3.

      ANNESS

         “24A.   GĦAJNUNA GĦAT-TRASPORT MARITTIMU (1)

         24.A.1.   Daħla

                     (1)

                     Is-servizzi tat-trasport marittimu huma ta’ importanza kruċjali għaż-Żona Ekonomika Ewropea. It-trasport marittimu taż-ŻEE u l-attivitajiet relatati miegħu jibqgħu wħud mill-aktar importanti fid-dinja kollha. Il-White Paper tal-Kummissjoni tal-KE ‘Politika ta’ trasport Ewropew għall-2010: żmien għal deċiżjoni’ (2) tenfasizza l-importanza kruċjali tas-servizzi tat-trasport marittimu għall-ekonomija tal-Komunità u turi li 90% tal-kummerċ kollu bejn il-Komunità u l-bqija tad-dinja hija trasportata permezz tal-baħar. It-tbaħħir fil-qosor jammonta għal 69% tal-volum tal-prodotti ttrasportati bejn l-Istati Membri tal-KE (dan il-persentaġġ huwa 41% jekk it-trasport domestiku huwa inkluż).

                     (2)

                     Mis-Sebgħinijiet, il-flotta Ewropea ġiet wiċċ imb' wiċċ mal-kompetitizzjoni minn bastimenti rreġistrati f'pajjiżi terzi li ma tantx jagħtu każ li josservaw ir-regoli soċjali u ta’ sigurtà li huma fis-seħħ fuq livell internazzjonali.

                     (3)

                     In-nuqqas ta’ kompetittività tal-bastimenti li għandhom reġistrazzjoni Ewropea kien magħruf fl-aħħar tas-snin tmenin u, fin-nuqqas ta’ miżuri Ewropej armonizzati, diversi Stati taż-ŻEE adottaw miżuri differenti biex ikunu ta’ għajnuna għat-trasport marittimu. L-istrateġiji li ġew adottati u l-baġits allokkati biex ikunu ta’ appoġġ għal miżuri huma differenti minn Stat wieħed taż-ŻEE għall-ieħor, minħabba l-attitudini ta’ dawk l-Istati għall-għajnuna pubblika jew l-importanza li jagħtu lis-settur marittimu.

                     (4)

                     Barra minn hekk, sabiex iħeġġu r-reġistrazzjoni mill-ġdid tal-bastimenti, l-Istati taż-ŻEE llaxkaw ir-regoli li għandhom x'jaqsmu ma’ l-ekwipaġġi, partikolarment permezz tal-ħolqien tat-tieni reġistru.

                     (5)

                     It-tieni reġistri huma magħmula minn, l-ewwelnett, ‘reġistri offshore’ ta’ territorji li għandhom aktar jew anqas awtonomija skond l-Istat taż-ŻEE, u t-tieni nett, minn ‘reġistri internazzjonali’, li huma marbuta direttament ma’ l-Istat li ħalaqhom.

                     (6)

                     Minkejja l-isforzi li saru, parti kbira mill-flotta taż-ŻEE tkompli tkun irreġistrata taħt reġistrazzjonijiet ta’ pajjizi terzi. Dan isir minħabba l-fatt li r-reġistri ta’ pajjiżi terzi li japplikaw politika ta’ reġistrazzjoni miftuħa – fejn diversi minnhom jissejħu ‘reġistrazzjonijiet ta’ konvenjenza’ – komplew u għadhom jgawdu vantaġġ kompetittiv sinifikanti fuq ir-reġistri ta’ l-Istati taż-ŻEE.

               24.A.1.1   Għajnuna għall-industrija tat-tbaħħir

                     (1)

                     Minħabba d-differenzi bejn is-sistemi ta’ għajnuna adottati mill-Istati Membri tal-KE li jħabbtu wiċċhom ma’ kompetizzjoni aktar intensa minn bastimenti li mhumiex irreġistrati mal-Komunità, fl-1989 il-Kummissjoni tal-KE identifikat l-ewwel linjigwida tagħha dwar dan is-suġġett biex tiżgura konverġenza partikolari bejn il-ħidmiet ta’ l-Istati Membri tal-KE. Minkejja dan, dan il-mezz wera li mhux effettiv u t-tnaqqis tal-flottot tal-Komunità baqa' għaddej. Il-linjigwida kienu riveduti kif jixraq, bir-riżultat ta’ komunikazzjoni fl-1997 li tiddentifika l-Linjigwida ġodda dwar l-għajnuna Statali għat-trasport marittimu (3).

                     (2)

                     Il-Linjigwida ta’ l-1989 ma kienux inkorporati meta l-Ftehim taż-ŻEE daħal fis-seħħ. Minkejja dan, id-dispożizzjonijiet bażiċi ta’ għajnuna Statali tal-Ftehim taż-ŻEE applikaw b'mod sħiħ għas-settur tat-trasport marittimu u l-Awtorità kkunsidrat il-linjigwida tal-Kummissjoni mill-1989 dwar l-għajnuna għall-kumpaniji tat-tbaħħir bħala rilevanti għaż-ŻEE. Il-komunikazzjoni ta’ l-1997 ġiet inkorporata bħala l-Kapitolu 24A fil-Linjigwida ta’ l-Awtorità dwar l-Għajnuna Statali. Il-Kapitolu 24A preżenti jinkorpora l-Linjigwida (4) tal-Kummissjoni tal-KE ta’ 2004.

                     (3)

                     L-iżvilupp ewlieni fis-snin riċenti fejn jidħlu l-miżuri ta’ appoġġ mill-Istati taż-ŻEE għat-trasport marittimu huwa l-estenzjoni ta’ natura wiesgħa fl-Ewropa tas-sistemi ta’ tassazzjoni fissa għat-tunnellaġġ (‘it-tassazzjoni għat-tunnellaġġ’). It-tassazzjoni għat-tunnellaġġ daħlet fis-seħħ kmieni ħafna fil-Ġreċja u ġiet estiża b'mod progressiv għall-Olanda (1996), għan-Norveġja (1996), għall-Ġermanja (1999), għar-Renju Unit (2000), għad-Danimarka, għal Spanja u għall-Finlandja (2002) u għall-Irlanda (2002). Il-Belġju u Franza ddeċidew ukoll li jadottawha fl-2002, waqt li l-Gvern Taljan qiegħed jipprevedi din il-possibbiltà.

               24A.1.2   Rivista ta’ l-iżviluppi wara l-adozzjoni tal-Linjigwida ta’ l-1997

                     (1)

                     Fil-kapitolu introduttorju tal-Linjigwida tagħha ta’ l-2004, il-Kummissjoni tal-KE tiddeskrivi l-miżuri proposti mill-Istati Membri tal-KE u approvati mill-Kummissjoni tal-KE meta mqabbla ma’ l-għanijiet ġenerali tal-Linjigwida ta’ l-1997. Il-Kummissjoni tal-KE ġabret it-tagħrif rilevanti mid-data ta’ l-istatistika u mit-tweġibiet għall-kwestjonarju mibgħut lill-Istati Membri tal-KE kmieni fl-2002. L-Awtorità kienet stiednet l-Istati ta’ l-EFTA iwieġbu għall-istess kwestjonarju u bagħtet ir-risposti lill-Kummissjoni tal-KE. Mir-risposti ta’ l-Istati ta’ l-EFTA għall-kwestjonarju u mill-esperjenza tagħha man-notifiki fis-settur tat-trasport marittimu, l-Awtorità tista' tikkonferma li t-tendenzi ġenerali identifikati mill-Kummissjoni tal-KE fil-Komunikazzjoni tagħha ta’ l-2004 huma applikabbli wkoll għaż-ŻEE kollha kemm hi.

               (a)   Il-Kompetittività tal-flotta taż-ŻEE

                     (2)

                     Il-Kummissjoni tal-KE sabet li – wara r-risposti mogħtija mill-Istati Membri tal-KE fin-nofs l-2002 għall-kwestjonarju tal-Kummissjoni u għad-data ta’ l-istatistika l-aktar riċenti (5) – l-Istati Membri tal-KE li daħħlu l-miżuri ta’ għajnuna, b'mod partikolari f'forma ta’ eżenzjoni mit-taxxa, kisbu reġistrazzjoni mill-ġdid taħt reġistrazzjoni nazzjonali ta’ volum sinifikanti ta’ tunnellaġġ fir-reġistri kollha meħuda flimkien. Mindu twettaq ir-reġim ta’ tassazzjoni speċjali tat-tbaħħir fin-Norveġja (6), il-flotta merkantili b’reġistrazzjoni nazzjonali żdiedet b'89 bastiment jew 6% (1996-2001). Matul il-perjodu bejn l-1989-2001 is-sehem tar-reġistri ta’ l-Istat Membri tal-KE fit-tunnellaġġ totali dinji naqqas ftit. Waqt li t-tbaħħir dinji żdied, il-flotta amministrata mill-Komunità u rreġistrata taħt reġistrazzjoni tal-pajjiżi terzi żdiedet b'rata aktar mgħaġġla minn dik tal-flotta rreġistrata taħt ir-reġistrazzjoni ta’ l-Istati Membri tal-KE. In-numru ta’ bastimenti li huma proprjetà tan-Norveġja iżda b'reġistrazzjoni barranija żdied minn 425 fl-1 ta’ Jannar 1996 għal 702 fl-1 ta’ Jannar 2001.

               (b)   Xejriet fl-impjiegi

                     (3)

                     Fejn għandhom x'jaqsmu x-xejriet fl-impjiegi, il-Kummissjoni tal-KE innotat tnaqqis fin-numru totali ta’ baħrin fuq bastimenti tal-Komunità, iżda ġibdet l-attenżjoni li dan għandu jitqies bl-għarfien li kien hemm żieda fil-produttività għal kull bastiment u tiġdid tal-flotta tal-Komunità matul l-1997-2001 fejn it-teknoloġija avvanzata tagħha rriżultat fl-użu ta’ numru iżgħar ta’ ħaddiema, iżda b'taħriġ aħjar. Il-Kummissjoni osservat li t-tendenza li l-flotta bir-reġistrazzjoni tal-Komunità tiddependi dejjem aktar fuq baħrin ta’ pajjiżi terzi, għadha għaddejja. Il-Kummissjoni ġibdet l-attenzjoni dwar din it-tendenza fl-2001 fil-Komunikazzjoni tagħha dwar it-taħriġ u r-reklutaġġ tal-baħrin (7). Fin-Norveġja, in-numri tal-baħrin Norveġiżi u taż-ŻEE fuq bastimenti li huma propjetà tan-Norveġja naqsu b'3% bejn l-1999 u l-2000, waqt li l-impjiegi tal-baħrin li m'humiex Norveġiżi żdiedu.

               (c)   Kontribut għal attività ekonomika sħiħa

                     (4)

                     L-industriji marittimi huma marbuta mill-qrib mat-trasport marittimu. Din l-assoċjazzjoni hija argument qawwi favur il-miżuri pożittivi li għandhom l-għan li jżommu flotta dipendenti fuq it-tbaħħir taż-ŻEE. Peress illi t-trasport marittimu huwa wieħed mir-rabtiet fil-katina ta’ trasport in ġenerali u b'mod partikolari, fil-katina ta’ l-industriji marittimi, il-miżuri li jfittxu jżommu l-kompetittività tal-flotta Ewropea għandhom riperkussjonijiet ukoll fuq investimenti ta’ l-art fl-industriji li għandhom x'jaqsmu mal-baħar (8) u fuq il-kontribut tat-trasport marittimu għall-ekonomija kollha taż-ŻEE kollha, u b'mod ġenerali, għall-impjiegi.

                     (5)

                     Is-sinifikat tat-tbaħħir u l-grupp marittimu sħiħ ivarja b'mod konsiderevoli għall-pajjiżi li qed jiġu kkunsidrati. Fi studju li twettaq mill-Kummissjoni tal-KE, inklużi l-15-il Stat tal-KE u n-Norveġja, l-importanza tal-grupp marittimu Ewropew u l-impatt dirett ekonomiku tiegħu jidher permezz ta’ dawn il-figuri li ġejjin: 1 550 miljun impjegat dirett, dħul ta’ 160 biljun EUR fl-1997 (madwar 2 % tal-PGD fil-Komunità) (9). Id-data dwar in-Norveġja (2% tal-PGD li nħoloq permezz tal-grupp marittimu (10), id-Danimarka (3% tal-PGD li nħoloq mill-grupp marittimu), il-Greċja (2.3%) u l-Olanda (2%) jistgħu jittieħdu bħala eżempji.

                     (6)

                     Għalhekk, f'dan il-kuntest, m'huwiex insinifikanti li wieħed josserva illi l-flotta amministrata mill-operaturi Ewropej ibbażati fil-Komunità baqgħet fuq livell ta’ madwar 34% tat-tunnellaġġ dinji, waqt li dan ta’ l-aħħar żdied b'10% matul dan il-perjodu. Minħabba l-mobbilità ta’ l-industrija marittima u l-faċilitajiet offruti minn pajjiżi terzi, wieħed jista' jikkonkludi li l-miżuri ta’ appoġġ għat-trasport marittimu jistgħu jagħtu kontribut biex ikun evitat spostament imferrex ta’ l-industriji relatati.

                     (7)

                     Fuq bażi ta’ dawn is-sejbiet, il-Kummissjoni tal-KE kkonkludiet li, fejn ġew adottati miżuri li jaqblu mal-Linjigwida ta’ l-1997, it-tnaqqis strutturali tar-reġistri tal-Komunità u l-flotta tal-Komunità twaqqfu u l-għanijiet stabbiliti mill-Kummissjoni nkisbu, għall-inqas parti minnhom. Kif l-Awtorità tista' tara mill-investigazzjonijiet tagħha fil-qasam tat-trasport marittimu, it-tneħħija ta’ reġistrazzjonijiet ma waqfitx waqt li l-miżuri adottati konformi mal-Kapitolu 24A preċedenti tal-Linjigwida ta’ l-Awtorità ġew meqjusa bħala mezz biex iwaqqfu dik it-tendenza. Il-persentaġġ tan-Norveġja tal-flotta dinjija, ibbażat fuq tunnellaġġ gross u meqjus bħala tunnellaġġ reġistrat fin-Norveġja, baqa' għal madwar 4% bejn l-1998-2000 (11).

                     (8)

                     Madankollu, is-sehem ta’ reġistri miftuħa fit-tunnellaġġ dinji baqa' jiżdied matul dan il-perjodu, jiżdied minn 43% fl-1996 għal 54% fl-2001, u m'hemm l-ebda indikazzjoni ta’ tibdil sinifikanti fit-tendenza li permezz tagħha l-flotta kellha, u għad għandha, rikors dejjem jiżdied għal baħrin minn pajjiżi terzi. Il-kampanja li saret fis-snin riċenti għandha tiġi segwita iżda hemm bżonn li tkun immirata b'mod aħjar. Il-miżuri li jippromovu baħrin taż-ŻEE għandhom, b'mod partikolari, jkunu s-suġġetti ta’ monitoraġġ aktar attiv.

                     (9)

                     Ir-riżultati tal-miżuri li ttieħdu mill-Istati ta’ l-EFTA u awtorizzati mill-Awtorità għandhom ikunu analizzati b'mod sistematiku.

                     (10)

                     Bħala konsegwenza, u anki jekk bħala kwistjoni ta’ prinċipju, l-għajnuna operattiva għandha tkun eċċezzjonali, temporanja u digressiva, l-Awtorità tqies li l-għajnuna Statali għall-industrija tat-tbaħħir taż-ŻEE għadha ġustifikata u li l-istrateġija segwita mill-Linjigwida ta’ l-1997 kienet korretta. Għalhekk, il-Kapitolu 24A attwali tal-Linjigwida huwa bbażat fuq l-istess metodu bażiku.

               24A.2.   L-iskop u l-għanijiet ġenerali tal-linjigwida dwar l-għajnuna mill-Istat riveduti

                     (1)

                     Dawn il-Linjigwida – li jissostitwixxu l-Kapitolu 24A preċedenti (12) – għandhom l-għan li jistabbilixxu l-parametri li permezz tagħhom l-għajnuna Statali għat-trasport marittimu għandha tkun approvata, skond ir-regoli u l-proċeduri dwar l-għajnuna Statali taż-ŻEE, mill-Awtorità skond l-Artikolu 61(3)(c) u/jew l-Artikolu 59(2) tal-Ftehim taż-ŻEE.

                     (2)

                     L-iskemi ta’ l-għajnuna m'għandhomx jitmexxew b’dannu għall-ekonomiji ta’ l-Istati l-oħra taż-ŻEE u għandu jintwera ċar li dawn ma joħolqux riskju ta’ distorzjoni tal-kompetizzjoni bejn il-Partijiet Kontraenti sal-punt kuntrarju għall-interess komuni. L-għajnuna statali dejjem għandha tkun limitata għal dak li hu meħtieġ biex jinkiseb l-għan tagħha u tingħata b'mod trasparenti. Għandu jitqies dejjem l-effett kumulattiv ta’ l-għajnuna kollha mogħtija mill-awtoritajiet ta’ l-Istat (inklużi l-livelli nazzjonali, reġjonali u lokali).

                     (3)

                     Dawn il-Linjigwida huma applikabbli għal attivitajiet ta’ ‘trasport marittimu’ kif inhuma identifikati fir-Regolament (KEE) Nru 4055/86 (13) imdaħħla fil-Ftehim taż-ŻEE bħala l-punt 53 fl-Anness XIII tal-Ftehim taż-ŻEE, u fir-Regolament (KEE) Nru 3577/92 (14) imdaħħla bħala l-punt 53 a fl-Anness XIII tal-Ftehim taż-ŻEE, (15) jiġifieri, “għat-trasport ta’ prodotti u persuni permezz tal-baħar”. Dawn ukoll, f'partijiet speċifiċi, għandhom x'jaqsmu ma’ l-irmonk u mat-tħammil.

               24.A.2.1   L-iskop tal-Linjigwida ta’ għajnuna Statali

                     (1)

                     Dawn il-Linjigwida jkopru kwalunkwe għajnuna mogħtija lit-trasport marittimu mill-Istati ta’ l-EFTA jew permezz tar-riżorsi Statali. Dawn jinkludu kwalunkwe vantaġġ finanzjarju, mogħti f'kwalunkwe forma possibbli, iffinanzjat mill-awtoritajiet pubbliċi (sew fuq livell nazzjonali, reġjonali, provinċjali, dipartimentali jew lokali). Għal dawn l-għanijiet, it-tifsira ‘awtoritajiet pubbliċi’ tista' tinkludi intrapriżi pubbliċi u banek ikkontrollati mill-Istat. Il-miżuri li permezz tagħhom l-Istat jagħti garanzija ta’ self jew xi finanzjament ieħor minn banek kummerċjali jistgħu ukoll jaqgħu fid-definizzjoni ta’ għajnuna. Il-Linjijgwida ma jagħmlu l-ebda distinzjoni bejn it-tipi ta’ benefiċjarju skond l-istruttura legali tagħhom (sew jekk kumpaniji, sħubiji jew individwi), lanqas bejn il-proprjetà pubblika jew privata, u kwalunkwe referenza għal kumpaniji għandha titqies li tinkludi kull tip ieħor ta’ entità legali.

                     (2)

                     Dawn il-Linjigwida ma jkoprux għajnuna għall-bini ta’ bastimenti (fi ħdan it-tifsira ta’ Kapitolu 24 B tal-Linjigwida dwar l-Għajnuna Statali ta’ l-Awtorità jew kwalunkwe strument sussegwenti). L-investimenti fl-infrastruttura ġeneralment ma jinvolvux l-għajnuna Statali fit-tifsira ta’ l-Artikolu 61(1) tal-Ftehim taż-ŻEE, jekk l-Istat jipprovdi aċċess liberu u ugwali għall-infrastruttura għall-benefiċċju ta’ l-operaturi kollha kkonċernati. Madankollu, l-Awtorità tista' teżamina dawn l-investimenti jekk jistgħu jkunu ta’ vantaġġ dirett jew indirett għas-sidien partikolari ta’ bastimenti. Fl-aħħarnett, l-Awtorità stabbiliet il-prinċipju li l-ebda għajnuna Statali hija involuta meta l-awtoritajiet pubbliċi jagħtu kontribut għal kumpanija fuq bażi li tkun aċċettabbli għal investitur privat li qiegħed jaħdem taħt kondizzjonijiet normali ta’ l-ekonomija tas-suq.

               24.A.2.1   L-għanijiet ġenerali tal-Linjigwida dwar l-għajnuna Statali riveduti

                     (1)

                     Żieda ta’ trasparenza fil-qasam ta’ għajnuna Statali hija meħtieġa sabiex mhux biss l-awtoritajiet nazzjonali fis-sens wiesa' iżda wkoll il-kumpaniji u l-individwi jkunu konxji tad-drittijiet u l-obbligi tagħhom. Dawn il-Linjigwida huma maħsuba li jagħtu kontribut lil dan u jikkjarifikaw liema skemi ta’ għajnuna Statali jistgħu jkunu introdotti sabiex jagħtu appoġġ lill-interess marittimu taż-ŻEE, bil-għan li:

                                 —

                                 jtejbu t-trasport marittimu li hu mingħajr periklu, effiċjenti, sikur u ma jagħmilx ħsara lill-ambjent,

                                 —

                                 jħeġġu r-reġistrazzjoni jew ir-reġistrazzjoni mill-ġdid tar-reġistri ta’ l-Istati taż-ŻEE,

                                 —

                                 jagħtu kontribut għat-tisħiħ tal-grupp marittimu stabbilit fl-Istati taż-ŻEE waqt li jżommu flotta ġenerali kompetittiva fis-swieq dinji,

                                 —

                                 jżommu u jtejbu l-kompetenza marittima u l-ħarsien u t-trawwim ta’ impjiegi għall-baħħrin Ewropej, u

                                 —

                                 jagħtu kontribut lill-promozzjoni ta’ servizzi ġodda fil-qasam tat-tbaħħir fil-qosor (16)

                     (2)

                     Ġeneralment, l-għajnuna statali tista' tingħata biss b'rispett għall-bastimenti inklużi fir-reġistri ta’ l-Istati taż-ŻEE. Madankollu, f'ċerti każijiet eċċezzjonali, għajnuna tista' tingħata b'rispett għal bastimenti inklużi fir-reġistri taħt il-punt (3) ta’ l-Anness VIII ta’ dawn il-Linjigwida, sakemm:

                                 —

                                 jkunu konformi ma’ l-istandards internazzjonali u l-liġi taż-ŻEE, inklużi dawk relatati mas-sigurtà, is-sikurezza, il-prestazzjoni ambjentali u l-kondizzjonijiet tax-xogħol fuq il-bastiment;

                                 —

                                 jitħaddmu miż-ŻEE;

                                 —

                                 is-sid tal-bastiment tagħhom huwa stabbilit fiż-ŻEE u l-Istat konċernat juri li r-reġistru jagħti kontribut dirett lill-għanijiet imsemmija hawn fuq.

                     (3)

                     Barra minn hekk, il-miżuri ta’ għajnuna lil reġistrazzjonijiet newtrali jistgħu jiġu approvati f'ċerti każijiet eċċezzjonali meta jintwera b’mod ċar vantaġġ għall-għanijiet komuni tal-Paritijiet Kontraenti.

               24A.3.   Miżuri fiskali u soċjali għat-titjib tal-kompetittività
         24.A.1.1   It-trattament fiskali tal-kumpaniji tal-bastimenti

                     (1)

                     Ħafna pajjiżi terzi żviluppaw reġistri ta’ bastimenti sinifikanti, xi kultant appoġġati minn infrastruttura ta’ servizzi internazzjonali effiċjenti, li tattira s-sidien ta’ bastimenti permezz ta’ klima fiskali li hija ħafna inqas qawwija minn dik li teżisti fl-Istati taż-ŻEE. L-ambjent ta’ taxxa baxxa kien inċentiv għall-kumpaniji mhux biss sabiex jirreġġistraw il-bastimenti tagħhom iżda wkoll biex jikkunsidraw relokazzjoni tal-kumpanija. Wieħed għandu jenfasizza li m'hemm l-ebda regola effettiva internazzjonali bħalissa li trażżan din il-kompettizzjoni tat-taxxa u ftit ostakoli amministrattivi, legali jew tekniċi għat-tneħħija ta’ reġistrazzjoni ta’ bastiment minn fuq reġistru ta’ Stat taż-ŻEE. F'dan il-kuntest, il-ħolqien ta’ kondizzjonijiet li jħallu kompetizzjoni aktar ġusta b'reġistrazzjoni ta’ konvenjenza jidher li hu l-aħjar metodu possibbli.

                     (2)

                     Bħala regola ġenerali, sistema ta’ taxxa ta’ Stat taż-ŻEE/EFTA mhix koperta mill-Ftehim taż-ŻEE. Madankollu, f'ċerti każijiet, sistema bħal din jista' jkollha konsegwenzi li jaqgħu fl-ambitu ta’ l-applikazzjoni ta’ l-Artikolu 61(1) tal-Ftehim taż-ŻEE (17). F'dan l-istadju, m'hemm l-ebda evidenza ta’ skemi li jfixklu l-kompetizzjoni fil-kummerċ bejn il-Partijiet Kontraenti li juru li huma kuntrarju għall-interess komuni. Fil-fatt, jidher li hemm konverġenza dejjem tiżdied fl-istrateġiji ta’ l-Istati taż-ŻEE għall-għajnuna għat-tbaħħir. Ir-reġistrazzjoni ta’ bastimenti bejn l-Istati taż-ŻEE hija fenomenu rari. Prinċipalment, il-kompetizzjoni fiskali hija kwistjoni bejn l-Istati taż-ŻEE fuq naħa u l-pajjiżi terzi fuq l-oħra, peress li t-tnaqqis fl-ispejjeż disponibbli għas-sidien ta’ bastimenti permezz ta’ reġistri ta’ pajjiżi terzi huwa konsiderevoli meta mqabbel ma’ l-għażliet disponibbli fiż-ŻEE.

                     (3)

                     Għal din ir-raġuni, ħafna Stati taż-ŻEE ħolqu miżuri speċjali biex itejbu l-klima fiskali għall-kumpaniji ta’ bastimenti, inklużi, per eżempju, deprezzament aktar mgħaġġel ta’ investiment fi bastimenti jew id-dritt għar-riserva ta’ profitti li kienu riżultat ta’ bejgħ ta’ bastimenti għal għadd ta’ snin fuq bażi ta’ eżenzjoni mit-taxxa, sakemm dawn il-profitti jkunu investiti mill-ġdid fil-bastimenti.

                     (4)

                     Dawn il-miżuri ta’ eżenzjoni mit-taxxa li japplikaw b'mod speċjali għat-tbaħħir huma kkunsidrati bħala għajnuna Statali. Bl-istess mod, is-sistema li wieħed jissostitwixxi s-sistema normali tat-taxxa tal-kumpaniji permezz ta’ taxxa ta’ tunnellaġġ hija forma ta’ għajnuna Statali. ‘It-taxxa ta’ tunnellaġġ’ tfisser illi s-sid tal-bastiment jħallas ammont ta’ taxxa marbut direttament mat-tunnellaġġ operat. It-taxxa tat-tunnellaġġ għandha titħallas irrispettivament mill-profitti jew telf reali tal-kumpanija.

                     (5)

                     Bla dubju, dawn il-miżuri jiżguraw impjiegi ta’ kwalità għolja fis-settur marittimu fuq l-art, bħal mhi l-amministrazzjoni relatata direttament mat-tbaħħir kif ukoll fl-attivitajiet assoċjati (l-assigurazzjoni, s-senserija u l-finanzi). Minħabba l-importanza ta’ dawn l-attivitajiet għall-ekonomija tal-Partijiet Kontraenti u b'appoġġ għall-għanijiet imsemmija qabel, ġeneralment dawn it-tipi ta’ inċentivi fiskali jistgħu jkunu approvati. Aktar minn hekk, il-ħarsien ta’ impjiegi ta’ kwalità u t-tqanqil ta’ industrija kompetittiva tat-tbaħħir stabbilita fis-Stat taż-ŻEE permezz ta’ inċentivi fiskali, meħuda flimkien ma’ inizjattivi oħra dwar it-taħriġ u t-tkabbir ta’ sigurtà, jiffaċċilitaw l-iżvilupp tat-tbaħħir Ewropew fis-suq globali.

                     (6)

                     L-Awtorità hija konxja illi d-dħul finanzjarju tas-sidien ta’ bastimenti li sikwit jinkiseb mill-operazzjoni ta’ bastimenti taħt reġistrazzjonijiet differenti – per eżempju, meta jintużaw bastimenti mikrija taħt reġistrazzjonijiet barranin jew permezz ta’ l-użu ta’ bastimenti sħab b'allejanzi. Hu magħruf ukoll li l-inċentiv għal espatrijazzjoni u l-attivitajiet anċillari jkompli jekk is-sid tal-bastimenti jikseb vantaġġ sinifikanti finanzjarju minħabba ż-żamma ta’ stabbilimenti differenti u kontijiet ta’ verifika separati għad-dħul ta’ reġistrazzjonijiet taż-ŻEE u xi dħul ieħor. Dan ikun il-każ, per eżempju, jekk id-dħul minn reġistrazzjonijiet li mhumiex taż-ŻEE kienu suġġetti jew għar-rata sħiħa ta’ tassazzjoni tal-kumpaniji fi Stat taż-ŻEE jew għal rata ta’ taxxa baxxa barra l-pajjiż jekk tista' tintwera l-amministrazzjoni barra l-pajjiż.

                     (7)

                     L-għan ta’ għajnuna Statali fil-kuntest ta’ trasport marittimu huwa li jippromovi l-kompetittività tal-flottot taż-ŻEE fis-suq globali tat-tbaħħir. B'hekk, l-iskemi ta’ eżenzjoni mit-taxxa għandhom, ġeneralment, ikollhom rabta ma’ reġistrazzjoni taż-ŻEE. Madankollu, jistgħu wkoll, b'mod eċċezzjonali, jiġu approvati meta japplikaw għall-flotta sħiħa mħaddma minn sid ta’ bastiment stabbilit fit-territorju ta’ Stat taż-ŻEE suġġett għat-taxxa tal-kumpaniji, sakemm dan juri li l-amministrazzjoni strateġika u kummerċjali tal-bastimenti kollha involuti attwalment titwettaq mit-territorju u li din l-attività tagħti kontribut sostanzjali għall-attività ekonomika u ħolqien ta’ xogħol fi ħdan iż-ŻEE. L-evidenza mogħtija mill-Istat taż-ŻEE kkonċernat biex turi din ir-rabta ekonomika għandha tinkludi dettalji ta’ bastimenti possessati u operati skond reġistri ta’ Istati taż-ŻEE, ċittadini taż-ŻEE impjegati fuq bastimenti u f’attivitajiet bbażati fuq l-art u f’investimenti b'assi fissi. Wieħed għandu jenfasizza li l-għajnuna għandha tkun meħtieġa sabiex tkun promossa r-ripatrijazzjoni ta’ l-amministrazzjoni strateġika u kummerċjali tal-bastimenti kollha involuti fiż-ŻEE u, barra minn hekk, li l-benefiċjarji ta’ l-iskemi għandhom ikunu suġġetti għat-taxxa tal-kumpaniji fiż-ŻEE. Barra minn hekk, l-Awtorità tista' titlob kwalunkwe evidenza disponibbli biex turi li l-bastimenti kollha operati minn kumpaniji li jibbenifikaw minn dawn il-miżuri huma konformi ma’ l-istandards ta’ sigurtà rilevanti internazzjonali u taż-ŻEE, inklużi dawk li għandhom x'jaqsmu mal-kondizzjonijiet ta’ xogħol fuq il-bastiment.

                     (8)

                     Kif diġà għidna fil-paragrafu hawn fuq, wieħed m'għandux jinsa li, bħala materja ta’ prinċipju, l-iskemi ta’ eżenzjoni tat-taxxa jeħtieġu rabta mar-reġistrazzjoni ta’ wieħed mill-Istati ta’ l-EFTA. Qabel l-għajnuna ma tingħata (jew tkun konfermata) b'mod eċċezzjonali lill-flotot li huma magħmula wkoll minn bastimenti ta’ reġistrazzjoni oħra, l-Istati taż-ŻEE għandhom jiżguraw li, taħt ir-reġistrazzjoni ta’ l-Istati taż-ŻEE, il-kumpaniji benefiċjarji jimpenjaw ruħhom li jżidu, jew mill-inqas, jżommu s-sehem ta’ tunnellaġġ li se joperaw taħt dawn ir-reġistrazzjonijiet meta dawn il-Linjigwida jibdew japplikaw. Kull meta kumpanija tikkontrolla kumpaniji li joperaw il-bastimenti fit-tifsira tas-Seba' Direttiva tal-Kunsill 83/349/KEE (18) (l-Artikolu 1), inkorporata bħala l-punt 4 ta’ l-Anness XXII għal-Ftehim taż-ŻEE, il-ħtieġa tas-sehem ta’ tunnellaġġ imsemmi hawn fuq għandha tapplika għall-kumpanija prinċipali u l-kumpaniji sussidjarji miġbura flimkien fuq bażi konsolidata. Jekk kumpanija (jew grupp) tonqos milli tirrispetta dik il-ħtieġa, l-Istat taż-ŻEE rilevanti m'għandux jagħti aktar eżenzjoni tat-taxxa b'rispett għall-bastimenti żejda operati minn dik il-kumpanija, li m'għandomx reġistrazzjoni taż-ŻEE, sakemm is-sehem tar-reġistrazzjoni taż-ŻEE tat-tunnellaġġ globali eliġibbli għal eżenzjoni mit-taxxa f'dak l-Istat taż-ŻEE ma naqasx, bħala medja, matul il-perjodu ta’ rappurtar li hemm referenza għalih fil-paragrafu li ġej. L-Istati ta’ l-EFTA għandhom jinfurmaw l-Awtorità dwar l-applikazzjoni tad-deroga. Il-ħtieġa ta’ sehem tat-tunnellaġġ taż-ŻEE stabbilita f'dan il-paragrafu ma tapplikax għall-intrapriżi li joperaw mill-inqas 60% tat-tunnellaġġ tagħhom taħt reġistrazzjoni taż-ŻEE.

                     (9)

                     Fil-każijiet kollha, fejn skemi fiskali kienu approvati fuq il-bażi eċċezzjonali msemmija hawn fuq u sabiex jippermettu l-Istat ta’ l-EFTA involut iħejji, kull tliet snin, ir-rapport meħtieġ skond it-taqsima 24A.12 (‘Rimarki Finali’, ara taħt), id-destinatarji għandhom jagħtu evidenza lill-Istat ta’ l-EFTA konċernat, li l-kondizzjonijiet kollha għad-deroga mir-rabta mar-reġistrazzjoni kienu sodisfatti matul il-perjodu. Aktar minn hekk, għandha tingħata evidenza li, fil-każ tal-flotta benefiċjarja, il-ħtieġa tas-sehem tat-tunnellaġġ stabbilita fil-paragrafu preċedenti kien osservat u li kull bastiment ta’ dik il-flotta josserva l-istandards rilevanti internazzjonali u taż-ŻEE, inklużi dawk li għandhom x'jaqsmu mas-sigurtà, is-sikurezza, il-prestazzjoni ambjentali u l-kondizzjonijiet tax-xogħol fuq il-bastimenti. Jekk id-destinatarji jonqsu milli jipprovdu din l-evidenza, ma jitħallewx ikomplu jibbenifikaw mill-iskema tat-taxxa.

                     (10)

                     Huwa ta’ interess ukoll li wieħed jistipola li, waqt li l-kumpaniji tat-tbaħħir ibbażati fiż-ŻEE huma d-destinatarji naturali ta’ l-iskemi tat-taxxa msemmija hawn fuq, ċerti kumpaniji ta’ amministrazzjoni tal-bastimenti stabbiliti fiż-ŻEE jistgħu wkoll jikkwalifikaw skond l-istess dispożizzjonijiet. Il-kumpaniji li jmexxu l-bastimenti huma entitajiet li jipprovdu għamla differenti ta’ servizzi lis-sidien tal-bastimenti, bħal per eżempju, valutazzjoni teknika, ir-reklutaġġ u t-taħriġ ta’ l-ekwipaġġ, l-amministrazzjoni ta’ l-ekwipaġġ, u l-ħidma tal-bastimenti. F'ċerti każijiet, l-amministraturi tal-bastimenti huma assenjati kemm l-amministrazzjoni teknika kif ukoll l-amministrazzjoni ta’ l-ekwipaġġ tal-bastimenti. F'dan il-każ, huma jaġixxu bħala ‘sidien klassiċi tal-bastimenti’ fejn għandhom x'jaqsmu l-ħidmiet tat-trasport. Barra minn hekk, kif qiegħed jiġri fil-każ ta’ l-industrija tat-tbaħħir, dan is-settur qiegħed jesperjenza kompetizzjoni qawwija u dejjem tiżdied fuq livell internazzjonali. Għal dawn ir-raġunijiet, jidher xieraq illi l-possibilità ta’ eżenzjoni tat-taxxa tiġi estiża għal kategorija ta’ l-amministraturi tal-bastimenti.

                     (11)

                     Il-kumpaniji li jamministraw l-bastimenti jistgħu jikkwalifikaw għall-għajnuna biss b'rispett ta’ bastimenti fejn ġew assenjati l-amministrazzjoni kollha teknika u ta’ l-ekwipaġġ. B'mod partikolari, sabiex ikunu eliġibbli, l-amministraturi tal-bastimenti għandhom jassumu r-responsabbiltà sħiħa għat-tħaddim tal-bastimenti mis-sid, kif ukoll jieħdu f'idejhom mis-sid id-dmirijiet u r-responsabbiltajiet kollha imposti mill-Kodiċi ta’ l-ISM (19). Jekk l-amministratturi tal-bastimenti jipprovdu wkoll xi servizzi speċjalizzati oħrajn, anke dawk relatati mat-tħaddim tal-bastimenti, għandha tkun żgurata l-verifika tal-kontijiet separata għal dawn l-attivitajiet li ma jikkwalifikawx għall-iskemi ta’ eżenzjoni tat-taxxa. Il-ħtieġa dwar is-sehem ta’ reġistrazzjoni ta’ l-Istati taż-ŻEE deskritta hawn fuq, tapplika wkoll għall-kumpaniji ta’ l-amministrazzjoni tal-bastimenti (20).

                     (12)

                     Dawn il-Linjigwida japplikaw biss għat-trasport marittimu. L-Awtorità tista' taċċetta illi l-irmonk ta’ bastimenti oħra fuq il-baħar, il-pjattaformi taż-żejt, eċċ, jaqgħu taħt dik id-definizzjoni.

                     (13)

                     Madankollu, l-Awtorità saret konxja li, f'ċerti każijiet, l-Istati taż-ŻEE jippermettu laneċ ta’ l-irmonk li huma mfassla għal xogħol fil-baħar jieħdu vantaġġ mill-għajnuna anke jekk ma jkunux attivi fuq il-baħar, jew ikunu attivi rarament. B'hekk, huwa ta’ siwi li fil-Linjigwida jkun hemm dikjarazzjoni dwar liema linja l-Awtorità se tieħu fuq dan il-punt.

                     (14)

                     ‘L-irmonk’ huwa kopert mill-ambitu tal-Linjigwida biss jekk aktar minn 50 % ta’ l-attività ta’ l-irmonk imwettqa b'mod effettiv minn lanċa ta’ l-irmonk matul sena partikolari tikkostitwixxi ‘trasport marittimu’. Il-ħin ta’ stennija jista' jkun assimilat, b'mod propozjonat, ma’ dik il-parti ta’ attività sħiħa mwettqa effettivament minn lanċa tar-rmonk li tikkostitwixxi ‘trasport marittimu’. Wieħed għandu jenfasizza illi l-attivitajiet ta’ l-irmonk li jitwettqu inter alia fil-portijiet, jew li jagħmlu parti mill-għajnuna għall-bastimenti li jaħdmu waħedhom bl-iskrun biex jaslu fil-port ma jagħmlux parti minn ‘trasport marittimu’ għall-għanijiet ta’ dawn il-Linjigwida. L-ebda deroga mir-rabta ta’ reġistrazzjoni mhija possibbli fil-każ ta’ l-irmonk.

                     (15)

                     Bl-istess mod, fil-każ tat-tħammil, l-esperjenza miksuba matul is-snin riċenti tagħti wieħed x'jifhem illi ċerti punti għandhom jintqalu.

                     (16)

                     Fil-prinċipju l-attivitajiet ta’ ‘tħammil’ m'humiex eliġibbli għal għajnuna għat-trasport marittimu. Madankollu, miżuri fiskali għall-kumpaniji (bħal per eżempju t-taxxa tat-tunnellaġġ) jistgħu jkunu applikati għal dawk id-dreġers li l-attivitajiet tagħhom jikkonsistu fit-‘trasport marittimu’ – jiġifieri, it-trasport f’baħar fond ta’ materjali estratti għal aktar minn 50 % tal-ħin operattiv annwali tagħhom u fir-rispett biss għal dawn l-attivitajiet ta’ trasport. Id-dreġers eliġibbli huma biss dawk li huma rreġistrati fi Stat taż-ŻEE (l-ebda deroga mhi possibbli mir-rabta tar-reġistrazzjoni). F'każijiet bħal dawn, tkun meħtieġa verifika tal-kontijiet separata għall-attivitajiet tat-trasport marittimu (21).

                     (17)

                     Fl-aħħarnett, il-metodu ta’ l-evalwazzjoni tas-sistemi tat-taxxa tat-tunnellaġġ li ġie nnotifikat lill-Kummissjoni tal-KE s'issa hu magħmul minn dawn il-passi li ġejjin: profitt virtwali għas-sidien tal-bastimenti li kien ikkalkulat permezz ta’ l-applikazzjoni ta’ rata ta’ profitt nozzjonali għat-tunnellaġġ tagħhom; taxxa nazzjonali tal-kumpaniji kienet applikata fuq l-ammont determinat hekk. L-ammont li jirriżulta huwa ‘it-taxxa tat-tunnellaġġ’ li għandu jitħallas.

                     (18)

                     Ir-rati ta’ profitt nozzjonali provduti mill-Istati tal-KE kienu omoġenji s'issa. Madankollu, peress li r-rati tat-taxxa tal-kumpaniji jistgħu jvarjaw fil-KE kollha b'mod sinifikattiv, it-taxxi tat-tunnellaġġ li għandhom jitħallsu għall-istess tunnellaġġ jistgħu jvarjaw ħafna fl-Istati differenti tal-KE. Sabiex jinżamm il-bilanċ ekwu preżenti, il-Kummissjoni tal-KE stipulat li se tapprova biss skemi li joħolqu piż ta’ taxxa għall-istess tunnellaġġ li bejn wieħed jew ieħor, ikunu konformi ma’ dawk l-iskemi diġà approvati. Fuq bażi ta’ l-esperjenza tagħha, l-Awtorità tosserva li minflok ma jikkalkulaw il-profitti virtwali li fuqhom ir-rata ta’ taxxa ordinarja tal-kumpaniji tkun applikata, xi Stati jistgħu jiddeċiedu li jiffissaw ir-rati speċjali ta’ taxxa tat-tunnellaġġ b'mod dirett. Bl-istess mod, l-Awtorità għandha tfittex li żżomm bilanċ ekwu konformi mas-sistemi diġà approvati.

                     (19)

                     Fil-każijiet kollha, il-vantaġġi ta’ skemi għandhom iħeffu l-iżvilupp tas-settur tat-tbaħħir u l-ħolqien ta’ l-impjieg b'appoġġ għall-interess komuni tal-Partijiet Kontraenti. B'hekk, il-vantaġġi fiskali msemmija hawn fuq għandhom ikunu limitati għall-attivitajiet tat-tbaħħir; għalhekk, f'każijiet fejn kumpanija ta’ tbaħħir tkun impenjata wkoll f'attivitajiet oħra kummerċjali, tkun meħtieġa verifika tal-kontijiet trasparenti sabiex ikun evitat ‘fluss’ f'attivitajiet li m'għandhom x'jaqsmu mat-tbaħħir. Din l-istrateġija tkun ta’ għajnuna sabiex it-tbaħħir taż-ŻEE jkun kompetittiv, bir-responsabbiltajiet fiskali komparabbli ma’ livelli li japplikaw f'postijiet oħra fid-dinja, iżda jżomm il-livelli normali tat-taxxa ta’ l-Istat taż-ŻEE għall-attivitajiet oħra u r-remunerazzjoni personali ta’ l-azzjonisti u d-diretturi.

               24.A.1.1   Spejjeż relatati max-xogħol

                     (1)

                     Kif diġà semmejna qabel, it-trasport marittimu huwa settur li qiegħed jesperjenza kompetizzjoni internazzjonali qawwija ħafna. Għalhekk, miżuri li jappoġġaw is-settur marittimu għandhom jimmiraw, l-ewwelnett, lejn it-tnaqqis ta’ l-ispejjeż fiskali u oħrajn, u l-piżijiet li jġorru s-sidien tal-bastimenti taż-ŻEE u l-baħħara taż-ŻEE favur livelli li jkunu konformi man-normi madwar id-dinja. B'mod dirett għandhom iqanqlu l-iżvilupp tas-settur u l-ħolqien ta’ l-impjiegi, minflok ma jipprovdu għajnuna finanzjarja ġenerali.

                     (2)

                     Konformi ma’ dawn l-għanijiet, l-azzjoni li ġejja fuq l-infiq ta’ l-impjiegi għandha titħalla favur it-tbaħħir taż-ŻEE:

                                 —

                                 rati mnaqqsa ta’ kontribuzzjonijiet għall-ħarsien soċjali tal-baħħara taż-ŻEE impjegati fuq bastimenti reġistrati fi Stat taż-ŻEE,

                                 —

                                 rati mnaqqsa ta’ taxxa ta’ dħul għall-baħħara taż-ŻEE fuq bastimenti reġistrati fi Stat taż-ŻEE.

                           Għall-għanijiet ta’ dan il-punt, ‘il-baħħara taż-ŻEE’ hija definita bħala:

                                 —

                                 ċittadini ta’ l-Istati taż-ŻEE, fil-każ tal-baħħara li qed jaħdmu fuq bastimenti (inklużi l-laneċ ro-ro (22)) li jipprovdu servizzi pprogrammati għal passiġġieri bejn il-portijiet taż-ŻEE;

                                 —

                                 Il-baħħara kollha suġġetti għat-tassazzjoni u/jew il-kontribuzzjonijiet tas-sigurtà soċjali fi Stat taż-ŻEE, fil-każijiet kollha l-oħra.

                     (3)

                     Il-Linjigwida preċedenti ta’ l-1997 ippermettew dan it-tnaqqis għall-baħħara kollha li jaħdmu fuq bastimenti rreġistrati fi Stat taż-ŻEE u huma suġġetti għat-taxxa u/jew għall-kontribuzzjonijiet tas-sigurtà soċjali fi Stat taż-ŻEE. Madankollu, sa minn dak in-nhar deher ċar li l-pressjoni mill-kompetizzjoni internazzjonali fuq sidien tal-bastimenti Ewropej hija qawwija ħafna fil-każ tat-trasport internazzjonali tal-merkanzija, waqt li hija inqas fil-każ tat-trasport skedat tal-passiġġieri fiż-ŻEE. Għalhekk, it-tisħiħ tal-kompetittività ta’ l-industrija Ewropea tat-tbaħħir huwa għan prinċipali ta’ għajnuna fil-każ preċedenti. F'dan il-każ, il-prevenzjoni ta’ l-għotja ta’ eżenzjoni tat-taxxa fl-Istati taż-ŻEE għall-baħħara kollha kien ikollha effett negattiv ħafna fuq il-kompetittività tas-sidien tal-bastimenti Ewropej li setgħu kienu mħeġġa jneħħu r-reġistrazzjoni tagħhom. Fl-istess ħin, kien osservat li t-tħaddim ta’ ċittadini ta’ l-Istati taż-ŻEE huwa sinifikanti, skond il-persentaġġi u n-numri, fil-każ tat-trasport skedat tal-passiġġieri fiż-ŻEE. Għalhekk, il-ħarsien ta’ l-impjiegi fiż-ŻEE huwa prijorità għal għajnuna f'dan il-każ. Għal raġunijiet fiskali interni xi Stati taż-ŻEE jippreferu ma japplikawx rati mnaqqsa kif diġà ssemma hawn fuq, iżda minflok jistgħu jħallsu lura lis-sidien tal-bastiment – b'mod parzjali jew sħiħ – l-ispejjeż li ġejjin minn dawn it-taxxi. Ġeneralment, strateġija bħal din tista' tkun ikkunsidrata bħala ekwivalenti għas-sistema ta’ rata mnaqqsa kif deskritta hawn fuq, sakemm ikun hemm rabta ċara ma’ dawn il-miżati, l-ebda element ta’ kumpens żejjed u s-sistema tkun trasparenti u mhix miftuħa għall-abbuż.

                     (4)

                     Għall-parti marittima ta’ l-attivitajiet ta’ l-irmonk u t-tħammil (it-trasport marittimu ta’ materjali), għajnuna favur l-impjiegi ta’ baħħara taż-ŻEE tista' tingħata permezz ta’ analoġija għar-regoli li jinsabu f'dan il-punt, iżda jekk biss l-għajnuna għandha x'taqsam ma’ baħħara taż-ŻEE li jaħdmu fuq laneċ tal-baħar u dawk li jaħdmu waħedhom bl-iskrun, u reġistrati fi Stat taż-ŻEE, li jwettqu trasport marittimu fuq il-baħar għal mill-anqas 50 % tal-ħin ta’ ħidma tagħhom (23).

                     (5)

                     Fl-aħħar, ta’ min ifakkar li għajnuna għall-ħolqien ta’ impjiegi hija koperta mill-eżenzjoni ġenerali mogħtija fir-Regolament tal-Kummissjoni (KE) Nru 2204 2204/2002 tat-12 ta’ Diċembru 2002 dwar l-applikazzjoni ta’ l-Artikoli 87 u 88 tat-Trattat tal-KE għal għajnuna Statali għall-ħolqien ta’ l-impjiegi (24), inkorporata bħala l-punt 1g) fl-Anness XV tal-Ftehim taż-ŻEE (25), li tapplika wkoll għat-trasport marittimu.

               24A.4.   Is-serħan ta’ l-ekwipaġġ
         Għajnuna għas-serħan ta’ l-ekwipaġġ tista' tnaqqas l-ispejjeż tat-tħaddim tal-baħħara taż-ŻEE, speċjalment dawk fuq bastimenti li jaħdmu f'ibħra 'l bogħod. Għalhekk, l-għajnuna, li hija suġġetta għal-limitu massimu (kif stabbilit fit-taqsima 24A.11) tista' tingħata bħala pagament jew rimbors ta’ l-ispejjeż ta’ repatrijazzjoni tal-baħħara taż-ŻEE li jaħdmu fuq bastimenti elenkati fir-reġistri ta’ l-Istati taż-ŻEE.
         24A.5.   Għajnuna għall-investiment

                     (1)

                     Is-sussidji għat-tiġdid tal-flotta m'humiex komuni f'mezzi oħra tat-trasport bħal per eżempju t-trasport ta’ merkanzija fit-toroq u l-avjazzjoni. Peress li dawn għandhom it-tendenza li jfixklu l-kompetizzjoni, l-Awtorità m'hijiex ħerqana li tapprova dawn l-iskemi, ħlief meta jagħmlu parti minn riforma strutturali li twassal għat-tnaqqis fil-kapaċità ġenerali tal-flotta.

                     (2)

                     L-investiment għandu jkun konformi mal-Kapitolu 24 B ta’ dawn il-Linjigwida, jew ma’ kwalunkwe leġiżlazzjoni taż-ŻEE jew Linjigwida li jistgħu jieħdu posthom.

                     (3)

                     Madankollu, fil-qafas ta’ dawn il-Linjigwida, għajnuna oħra ta’ investiment tista' ssir, f’konformità mal-politika ta’ l-ibħra bla periklu, f'ċerti ċirkostanzi ristretti biex ittejjeb it-tagħmir fuq bastimenti elenkati fir-reġistri ta’ l-Istat taż-ŻEE jew biex irawwmu l-użu ta’ bastimenti mingħajr periklu u nodfa. B'hekk, tista' titħalla għajnuna li tagħti inċentivi biex ikunu aġġornati bastimenti reġistrati fiż-ŻEE ma’ standards li jaqbżu dawk l-istandards obbligatorji ta’ sigurtà u ambjent stabbiliti fil-konvenzjonijiet internazzjonali u li jantiċipaw standards ogħla maqbula, u b'hekk isaħħu l-kontrolli tas-sigurtà u l-ambjent. Għajnuna bħal din għandha tkun konformi mad-dispożizzjonijiet applikabbli taż-ŻEE dwar il-bini ta’ bastimenti.

                     (4)

                     Peress illi t-tbaħħir huwa essenzjalment attività mobbli ħafna, għajnuna reġjonali għal kumpaniji marittimi f'reġjunijiet żvantaġġati, li sikwit jieħdu l-forma ta’ għajnuna ta’ investiment għal kumpaniji li qed jinvestu fir-reġjunijiet, tista' ssir meta jidher ċar li l-vantaġġi jakkumulaw fir-reġjun fuq perjodu ta’ żmien raġonevoli. Per eżempju, dan għandu jkun fil-każ ta’ investiment relatat mal-bini ta’ mħażen dedikati jew ix-xiri ta’ tagħmir tat-trasbord fiss. Għajnuna għall-investiment għal kumpaniji marittimi f'reġjunijiet żvantaġġjati tista' ssir biss meta tkun konformi mar-regoli ta’ l-għajnuna għall-investiment (ara taqsima 24A.6).

               24A.6.   Għajnuna reġjonali fuq bażi ta’ l-artikolu 61(3)(a) u (c) tal-ftehim taż-ŻEE
         Fil-kuntest ta’ l-iskemi ta’ għajnuna reġjonali, l-Awtorità tapplika r-regoli ġenerali stabbiliti fil-Linjigwida tagħha, jew l-emendi futuri tagħha.
         24A.7.   It-taħriġ

                     (1)

                     L-ewwelnett, ta’ min ifakkar li għajnuna għat-taħriġ hija koperta mill-eżenzjoni ġenerali mogħtija fir-Regolament tal-Kummissjoni (KE) Nru 68/2001 tat-12 ta’ Jannar 2001 dwar l-applikazzjoni ta’ l-Artikoli 87 u 88 tat-Trattat tal-KE għal għajnuna għat-taħriġ (26), inkorporat bħala l-punt 1d fl-Anness XV tal-Ftehim taż-ŻEE (27), li japplika wkoll għat-trasport marittimu.

                     (2)

                     Aktar minn hekk, ħafna skemi ta’ taħriġ li ġew segwiti mill-baħħara u appoġġati mill-Istat m'humiex meqjusa bħala għajnuna Statali għaliex huma ta’ bixra ġenerali (sew jekk vokazzjonali kif ukoll akkademiċi). Għalhekk, dawn m'humiex suġġetti għan-notifika u l-analiżi mill-Awtorità.

                     (3)

                     Madankollu, jekk skema tkun meqjusa li tinkludi għajnuna Statali, hemm bżonn ta’ notifika. Per eżempju dan jista' jkun il-każ jekk skema partikolari tkun relatata b'mod speċifiku mat-taħriġ fuq bastiment u l-vantaġġ ta’ appoġġ finanzjarju ta’ l-Istat jintlaqa’ mill-organizzazzjoni tat-taħriġ, il-kadett, il-baħħar u s-sid tal-bastiment. L-Awtorità għandha attitudni tajba favur l-għajnuna, li tingħata fuq bażi mhux diskriminatorja, għat-taħriġ mogħti fuq bastimenti reġistrati fi Stat taż-ŻEE. B'mod eċċezzjonali, it-taħriġ abbord bastimenti oħra jista' jkun appoġġjat meta jkun iġġustifikat minn kriterji oġġettivi, bħalma huwa n-nuqqas ta’ postijiet disponibbli fuq bastimenti fir-reġistru ta’ Stat taż-ŻEE.

                     (4)

                     Meta l-kontribuzzjonijiet finanzjarji jitħallsu għat-taħriġ fuq il-bastimenti, il-kandidat tat-taħriġ ma jistax, fil-prinċipju, jkun membru attiv ta’ l-ekwipaġġ iżda għandu jkun supernumerarju. Din id-dispożizzjoni teżisti sabiex tiżgura illi s-sussidji netti tal-pagi ma jistgħux jitħallsu lill-baħħara impenjati f'attivitajiet normali ta’ ekwipaġġ.

                     (5)

                     Bl-istess mod, sabiex jitħares u jkun żviluppat l-għarfien espert marittimu fiż-ŻEE u l-vantaġġ kompetittiv ta’ l-industriji marittimi taż-ŻEE, hemm bżonn ta’ aktar sforzi ta’ riċerka estensiva u żvilupp, b'enfasi fuq il-kwalità, il-produttività, is-sigurtà u l-ħarsien ta’ l-ambjent. L-appoġġ ta’ l-Istat għal dawn il-proġetti jista' jkun awtorizzat fil-limiti stabbiliti mill-Ftehim taż-ŻEE (28).

                     (6)

                     Għajnuna mmirata lejn it-tisħiħ u t-tiġdid tal-ħiliet ta’ l-uffiċjali taż-ŻEE tista' titħalla matul il-karriera kollha tagħhom. L-għajnuna tista' tikkonsisti f’kontribuzzjoni fl-ispiża tat-taħriġ u/jew f’kumpens għall-paga mħallsa lill-uffiċjal matul il-perjodu tat-taħriġ. Madankollu, l-iskemi għandhom jitfasslu b'tali mod li jevitaw li l-għajnuna għat-taħriġ tkun mibdula direttament jew indirettament f'sussidju għall-pagi ta’ l-uffiċjali.

                     (7)

                     Tista' wkoll tkun permessa l-għajnuna mmirata lejn it-taħriġ professjonali mill-ġdid ta’ sajjieda li jbaħħru fil-miftuħ li jixtiequ jaħdmu bħala baħħara.

               24A.8.   Għajnuna għar-ristrutturar
         Għalkemm il-Linjigwida ta’ l-Awtorità dwar ir-ristrutturar u s-salvataġġ ta’ l-intrapriżi b'diffikultà (29) japplikaw għat-trasport biss sal-punt li titqies in-natura speċifika tas-settur, l-Awtorità tapplika dawk il-Linjigwida jew kwalunkwe Linjigwida oħra jew leġiżlazzjoni taż-ŻEE li tieħu posthom meta tkun qed tikkunsidra għajnuna għar-ristrutturar tal-kumpaniji marittimi.
         24A.9.   Obbligi u kuntratti tas-servizz pubbliku

                     (1)

                     Fil-qasam tal-kabotaġġ marittimu, obbligi tas-servizz pubbliku (PSOs) jistgħu jkunu imposti jew kuntratti tas-servizz pubbliku (PSCs) jistgħu jkunu konklużi għas-servizzi indikati fl-Artikolu 4 tar-Regolament (KEE) Nru 3577/92, inkorporat bħala l-punt 53 a fl-Anness XIII tal-Ftehim taż-ŻEE (30). Għal dawk is-servizzi, il-PSOs u l-PSCs, kif ukoll il-kumpens tagħhom għandhom jissodisfaw il-kondizzjonijiet ta’ dik id-dispożizzjoni u r-regoli tal-Ftehim taż-ŻEE u l-proċeduri li jiggovernaw l-għajnuna Statali, kif kienu interpretati mill-Qorti ta’ l-EFTA, u l-Qorti Ewropea tal-Ġustizzja għad-dispożizzjonijiet u l-proċeduri korrispondenti tat-Trattat tal-KE li jirregolaw l-għajnuna Statali fil-Komunità.

                     (2)

                     L-Awtorità taċċetta li jekk servizz internazzjonali tat-trasport ikun meħtieġ biex ikunu sodisfatti l-bżonnijiet imperattivi tat-trasport pubbliku, jistgħu jkunu imposti l-PSOs jew jistgħu jkunu konklużi l-PSCs basta kwalunkwe kumpens ikun suġġett għar-regoli u l-proċeduri tal-Ftehim taż-ŻEE msemmija hawn fuq.

                     (3)

                     It-tul tal-kuntratti tas-servizz pubbliku għandu jkun limitat għal perjodu raġonevoli u mhux twil wisq, ġeneralment fl-ordni ta’ sitt snin, peress li l-kuntratti għall-perjodi sinifikattivament itwal jistgħu joħolqu l-periklu ta’ ħolqien ta’ monopolju (privat).

               24A.10.   Għajnuna għat-tbaħħir fil-qosor

                     (1)

                     M'hemm l-ebda definizzjoni legali għat-‘Tbaħħir Fil-Qosor’. Madankollu, il-komunikazzjoni mill-Kummissjoni tal-KE dwar l-iżvilupp tat-Tbaħħir Fil-Qosor fl-Ewropa tad-29 ta’ Ġunju 1999 (31) provvdiet definizzjoni ta’ ħidma ta’ Tbaħħir Fil-Qosor, li tista' tinftiehem bħala ‘iċ-ċaqliq ta’ merkanzija u passiġġieri permezz tal-baħar bejn portijiet li jinsabu fl-Ewropa ġeografika jew bejn dawk il-portijiet u l-portijiet li jinsabu f'pajjiżi li mhumiex Ewropej b’kosta fuq ibħra magħluqa mal-fruntieri ta’ l-Ewropa’ (32). F'din il-Komunikazzjoni, il-Kummissjoni tal-KE tenfasizza s-sehem ta’ dan il-metodu ta’ trasport biex jiipromovi l-mobbiltà sostenibbli u mingħajr periklu, biex isaħħaħ il-koeżjoni fiż-ŻEE u biex itejjeb l-effiċjenza tat-trasport bħala parti minn strateġija intermodali. L-Awtorità tagħraf ukoll li il-promozzjoni tat-tbaħħir fil-qosor għandha ssir fuq il-livelli kollha, sew jekk fuq livell taż-ŻEE, kif ukoll fuq il-livell nazzjonali jew reġjonali.

                     (2)

                     Peress li l-għajnuna lit-Tbaħħir fil-Qosor timmira lejn it-titjib tal-katina intermodali u tneħħi l-konġestjoni fit-toroq ta’ l-Istati taż-ŻEE, id-definizzjoni tat-Tbaħħir fil-Qosor kif preżentata fil-komunikazzjoni tal-Kummissjoni tal-KE ta’ l-1999 għandha, għall-iskopijiet ta’ dawn il-Linjigwida, tkun ristretta għat-trasport bejn il-portijiet fit-territorju ta’ l-Istati taż-ŻEE.

                     (3)

                     L-Awtorità tagħraf li t-tnedija tas-servizzi tat-tbaħħir fil-qosor tista' tkun akkumpanjata minn diffikultajiet finanzjarji sostanzjali li l-Istati taż-ŻEE jistgħu jixtiequ jnaqqsu sabiex tkun żgurata il-promozzjoni ta’ dawn is-servizzi.

                     (4)

                     Meta dan ikun il-każ, l-Awtorità tkun tista' tapprova din it-tip ta’ għajnuna, b’kondizzjoni li din tkun maħsuba għas-sidien tal-bastimenti fit-tifsira ta’ l-Artikolu 1 tar-Regolament (KEE) Nru 4055/86 (33) li hu inkorporat bħala l-punt 53 ta’ l-Anness XIII tal-Ftehim taż-ŻEE, mingħajr ħsara għall-bastimenti b'reġistrazzjoni f''wieħed mill-Istati taż-ŻEE. Għajnuna ta’ dan it-tip għandha tkun innotifikata u għandha tissodisfa dawn il-kondizzjonijiet li ġejjin:

                                 —

                                 l-għajnuna m'għandhiex taqbeż it-tliet snin fit-tul u l-għan tagħha għandha jkun il-finanzjament ta’ servizz ta’ tbaħħir li jgħaqqad il-portijiet li jinsabu fit-territorju ta’ l-Istati taż-ŻEE,

                                 —

                                 it-tip ta servizz għandu jippermetti li t-trasport (essenzjalment ta’ merkanzija) fit-triq isir permezz tal-baħar, b'mod sħiħ jew parzjalment, mingħajr diverġenza tat-trasport marittimu b'tali mod li tkun kuntrarja għall-interess komuni,

                                 —

                                 l-għajnuna għandha tkun diretta għat-twettiq ta’ proġett dettaljat b'impatt fuq l-ambjent stabbilit minn qabel, dwar rotta ġdida jew l-aġġornament ta’ servizzi fuq rotta eżistenti, li tassoċja diversi sidien tal-bastimenti jekk ikun hemm bżonn, b'mhux aktar minn proġett wieħed iffinanzjat għal kull linja u bl-ebda tiġdid, estenzjoni jew ripetizzjoni tal-proġett ikkonċernat,

                                 —

                                 l-għan ta’ l-għajnuna għandu jkun li tkopri, jew sa 30% ta’ l-ispejjeż operattivi tas-servizz ikkonċernat (34), jew biex tiffinanza x-xiri ta’ tagħmir trasbord għall-forniment tas-servizz ippjanat, sa livell ta’ 10% f'investiment bħal dan,

                                 —

                                 l-għajnuna għat-twettiq ta’ proġett għandha tingħata fuq bażi tal-kriterji trasparenti applikati b'mod li mhumiex diskriminatorju għas-sidien tal-bastimenti stabbiliti fiż-ŻEE. Normalment, l-għajnuna għandha tingħata għal proġett magħżul mill-awtoritajiet ta’ l-Istat taż-ŻEE permezz ta’ proċedura ta’ offerta konformi mar-regoli applikabbli tal-Komunità,

                                 —

                                 is-servizz li hu s-suġġett tal-proġett għandu jkun ta’ tip li jkun vijabbli kummerċjalment wara l-perjodu li fih hu eliġibbli għall-finanzjament pubbliku,

                                 —

                                 għajnuna bħal din m'għandhiex tkun akkumulata mal-kumpens tas-servizz pubbliku (obbligi jew kuntratti).

               24A.11.   Il-limitu massimu

                     (1)

                     Kif diġà ġie spjegat fuq, ċerti Stati taż-ŻEE jappoġġaw is-setturi marittimi tagħhom permezz tat-tnaqqis fit-taxxa waqt li Stati oħrajn taż-ŻEE jippreferu jagħmlu pagamenti diretti – per eżempju, billi jipprovdu rimbors tat-taxxa tal-baħħara tagħhom. Minħabba d-differenzi bejn is-sistemi fiskali ta’ l-Istati taż-ŻEE, hu maħsub li ż-żewġ alternattivi għandhom jibqgħu possibbli. Bla dubju, dawn iż-żewġ strateġiji jistgħu, f'ċerti każijiet, jingħaqdu. Madankollu, hemm ir-riskju ta’ akkumulazzjoni ta’ għajnuna għal livelli li mhumiex propozjonali ma’ l-għanijiet ta’ l-interess komuni tal-Partijiet Kontraenti u li jistgħu jwasslu għal tiġrija ta’ sussidji bejn l-Istati taż-ŻEE.

                     (2)

                     Tnaqqis tat-taxxa u l-ħlasijiet soċjali għal żero għall-baħħara flimkien ma’ tnaqqis tat-taxxa tal-kumpaniji ta’ l-attivitajiet tat-tbaħħir kif inhuma deskritti fi 24.A.3.1(18) huwa l-livell massimu ta’ għajnuna li jista' jsir. Sabiex it-tfixkil tal-kompetizzjoni jkun evitat, sistemi oħrajn ta’ għajnuna ma jistgħux jagħtu aktar vantaġġi minn din. Barra minn hekk, għalkemm kull skema ta’ għajnuna notifikata minn Stat ta’ l-EFTA għandha tkun analizzati fuq il-meriti tagħha stess, hu meqjus illi l-ammont sħiħ ta’ għajnuna mogħtija skond it-taqsimiet 24 A.3 sa 24A.6 m'għandux jaqbeż l-ammont sħiħ ta’ taxxi u kontribuzzjonijiet soċjali miġbura minn attivitajiet ta’ tbaħħir u baħħara.

               24A.12.   Rimarki finali

                     (1)

                     L-Awtorità tkompli tgħasses b'mod regolari u mill-qrib il-kondizzjonijiet tas-suq tat-tbaħħir. Jekk dan ta’ l-aħħar jinbidel, u jekk, bħala riżultat jitnaqqas jew jispiċċa l-bżonn għal għajnuna Statali l-Awtorità għandha tieħu l-miżuri meħtieġa fi żmien xieraq.

                     (2)

                     Il-proposti ġodda kollha għall-miżuri nnotifikati lill-Awtorità għandhom jinkludu kalendarju li jindika, għas-sitt snin li ġejjin, l-effetti mistennija kwantifikati għal kull għan tat-taqsima 24A.2.2. B'mod partikolari, għandu jkun indikat f'dawn il-proposti d-dħul makro-ekonomiku mistenni għall-grupp marittimu korrispondenti, flimkien ma’ stima tan-numru ta’ impjiegi salvati jew maħluqa.

                     (3)

                     Għall-iskemi kollha ta’ għajnuna – sew jekk eżistenti jew ġodda – li jaqgħu fl-ambitu ta’ dawn il-Linjigwida, l-Istati ta’ l-EFTA għandhom jikkomunikaw lill-Awtorità valutazzjoni ta’ l-effetti tagħhom matul is-sitt sena tat-twettiq tagħhom.

                     (4)

                     Meta l-għajnuna tkun approvata u mogħtija lill-benefiċjarju, skond id-deroga mir-reġistrazzjoni msemmija fit-taqsima 24A.3.1, l-Istat ta’ l-EFTA rilevanti għandu jirraporta lill-Awtorità kull tliet snin, jibda mid-data meta saret l-għotja. Fir-rapport tiegħu, l-Istat ta’ l-EFTA għandu jikkwantifika l-effetti li saru u jqabbel ir-riżultati ma’ l-effetti mistennija. Il-ħtiġijiet tar-rappurtar stabbiliti f'dawn il-Linijgwida jidħlu fis-seħħ ma’ l-adozzjoni tagħhom.

                     (5)

                     Barra minn hekk, jekk ikun hemm bżonn, per eżempju minħabba xi lment ġustifikat, l-Istat ta’ l-EFTA konċernat għandu jagħti lill-Awtorità l-evidenza li l-għajnuna li ngħatat lill-beneficjarju rispettiv skond skema maqbula kienet limitata għad-definizzjoni stretta tagħha u b'hekk kellha l-effetti mistennija.

               24A.13.   Miżuri xierqa

                     (1)

                     Dawn il-Linjigwida japplikaw mid-data ta’ l-adozzjoni. Skond l-artikolu 1 (1) fil-Parti I u l-Artikolu 18 fil-Parti II tal-Protokoll 3 tal-Ftehim dwar is-Sorveljanza u l-Qorti, l-Awtorità tipproponi li l-Istati ta’ l-EFTA jemendaw l-iskemi ta’ għajnuna tagħhom relatati ma’ l-għajnuna Statali koperti minn dawn il-Linjigwida sabiex ikunu konformi magħhom sa mhux aktar tard mit-30 ta’ Ġunju 2005. L-Istati ta’ l-EFTA huma mistiedna jikkonfermaw bil-miktub li jaċċettaw dawn il-proposti għal miżuri xierqa sa mhux aktar tard mit-30 ta’ Ġunju 2004.

                     (2)

                     Jekk Stat ta’ l-EFTA jonqos milli jikkonferma bil-miktub l-aċċettazzjoni tiegħu sa dik id-data, l-Awtorità għandha tapplika l-Artikolu 19(2) fil-Parti II tal-Protokoll 3 tal-Ftehim bejn l-Istati ta’ l-EFTA dwar it-twaqqif ta’ Awtorità tas-Sorveljanza kif ukoll Qorti tal-Ġustizzja u, jekk ikun hemm bżonn, jibdew il-proċedimenti msemmija f'dik id-dispożizzjoni.

                     (3)

                     Dawn il-Linjigwida għandhom ikunu riveduti fi żmien seba' snin mid-data ta’ applikazzjoni tagħhom.”

            “ANNESS VIII
            Definizzjoni tar-reġistri ta’ l-Istati taż-ŻEE għall-iskop tar-regoli fil-Kapitolu 24A dwar l-għajnuna għat-trasport marittimu
            ‘Ir-reġistri ta’ l-Istati taż-ŻEE’ għandha tinftiehem li tfisser ir-reġistri regolati mil-liġi ta’ Stat Membru tal-KE jew Stat ta’ l-EFTA firmatarju tal-Ftehim taż-ŻEE li tapplika fit-territorji tiegħu li jagħmlu parti mill-Komunità Ewropea jew Stat ta’ l-EFTA.
            (1)   L-ewwel reġistri kollha ta’ l-Istati taż-ŻEE huma reġistri ta’ l-Istati taż-ŻEE.
            (2)   Barra minn hekk, dawn ir-reġistri li ġejjin, li jinsabu fl-Istati taż-ŻEE u huma suġġetti għal-liġijiet tagħhom, huma reġistri ta’ l-Istati taż-ŻEE:

                        —

                        ir-Reġistru Internazzjonali Daniż tat-Tbaħħir (DIS);

                        —

                        ir-Reġistru Internazzjonali Ġermaniż tat-Tbaħħir (ISR);

                        —

                        ir-Reġistru Internazzjonali Taljan tat-Tbaħħir;

                        —

                        ir-Reġistru Internazzjonali tat-Tbaħħir tal-Madejra (MAR);

                        —

                        ir-Reġistru tal-Gżejjer Kanarji;

                        —

                        ir-Reġistru Internazzjonali Norveġiż tat-Tbaħħir (NIS);

                  (3)   Reġistri oħrajn mhumiex meqjusa bħala reġistri ta’ l-Istati taż-ŻEE anke jekk fil-prattika jaħdmu bħala l-ewwel alternattiva għas-sidien tal-bastimenti bbażati f'dak l-Istat taż-ŻEE. Dan huwa l-każ minħabba li dawn ir-reġistri jinsabu fit-territorji fejn it-Trattat tal-KE, u għalhekk il-Ftehim taż-ŻEE ma japplikax, la b'mod sħiħ u lanqas b'mod sostanzjali, huma suġġetti għal-liġi tagħhom. Għalhekk, dawn ir-reġistri li ġejjin, mhumiex reġistri ta’ l-Istati taż-ŻEE:

                        —

                        Ir-reġistru tal-Kerguelen (it-Trattat tal-KE ma japplikax f'dan it-territorju),

                        —

                        ir-reġistru ta’ l-Antilles Olandiżi (dan it-territorju huwa assoċjat mal-Komunità; u Parti VI biss tat-Trattat tal-KE tapplika għalih; huwa responsabbli għar-reġim fiskali tiegħu stess),

                        —

                        ir-reġistri ta':

                                    —

                                    l-Isle of Man (partijiet speċifiċi biss tat-Trattat tal-KE japplikaw għall-Isle – ara l-Artikolu 299 (6) (c) tat-Trattat tal-KE; il-parlament ta’ l-Isle of Man għandu d-dritt assolut li jilleġiżla dwar kwistjonijiet fiskali),

                                    —

                                    Il-Bermuda u l-Cayman (dawn jagħmlu parti mit-territorji assoċjati mal-Komunità, u Parti IV biss tat-Trattat tal-KE japplika għalihom; dawn igawdu minn awtonomija fiskali).

                  (4)   Fil-każ tal-Ġibiltà, it-Trattat tal-KE japplika b'mod sħiħ u r-reġistru tal-Ġibiltà huwa, għall-għanijiet ta’ dawn il-Linjigwida, kkunsidrat bħala r-reġistru ta’ Stat taż-ŻEE.”

         (1)  Dan il-Kapitolu jaqbel mal-komunikazjoni tal-Kummissjoni C(2004) 43 – linjigwida tal-Komunità dwar l-għajnuna Statali għat-trasport marittimu, ĠU C 13, 17.1.2004, p. 13.

         (2)  COM (2001) 370 finali.

         (3)  Il-Linjigwida tal-Komunità dwar l-għajnuna Statali għat-trasport marittimu (97/C205/05), ĠU C 205, 5.7.1997, p. 5.

         (4)  Ara n-nota 1 fil-qiegħ tal-paġna ta’ dan il-Kapitolu.

         (5)  ISL, L-Istatistika tat-Tbaħħir 2001. Aktar dettalji, b'mod partikolari ċ-ċifri rilevanti għall-flotta tal-Komunità u l-impjiegi ta’ baħrin fi ħdan il-Komunità, jistgħu jinstabu fil-parti introduttorja tal-komunikazzjoni tal-Kummissjoni, li hemm referenza għaliha fin-nota 1 fil-qiegħ tal-paġna ta’ dan il-Kapitolu.

         (6)  In-Norveġja kien l-uniku Stat ta’ l-EFTA li wieġeb għall-kwestjonarju.

         (7)  Komunikazzjoni mill-Kummissjoni dwar it-taħriġ u r-reklutaġġ tal-baħrin tas-6 ta’ April 2001, COM (2001) 188 finali.

         (8)  Dawn l-attivitajiet jinkludu s-servizzi tal-port, il-loġistika, il-bini, it-tiswija, il-manutenzjoni, l-ispezzjoni u l-klassifika tal-bastimenti, l-amministrazzjoni u s-senserija tal-bastimenti, l-attivitajiet bankarji u s-servizzi finanzjarji internazzjonali, l-assigurazzjoni, il-konsultazzjoni u s-servizzi professjonali.

         (9)  Permezz ta’ studju li sar mill-Kummissjoni Ewropea, DG Intrapriża ‘L-Impatt Ekonomiku ta’ l-Industriji Marittimi fl-Ewropa’.
      http://europa.eu.int/comm/enterprise/maritime/maritime_industrial/economic_impact_study.htm

         (10)  Iċ-ċifra ttieħdet mill-Istatistika tan-Norveġja.

         (11)  Iċ-ċifra ttieħdet mill-Istatistika tan-Norveġja.

         (12)  Li kienet ibbażata fuq il-Linjigwida tal-Kummissjoni tal-KE ta’ l-1997.

         (13)  Ir-Regolament tal-Kunsill (KEE) Nru 4055/86 tat-22 ta’ Diċembru 1986 li japplika l-prinċipju tal-libertà għas-servizzi tat-trasport marittimu bejn l-Istati Membri u bejn l-Istati Membri u pajjiżi terzi (ĠU L 378, 31.12.1986, p. 1).

         (14)  Ir-Regolament tal-Kunsill (KEE) Nru 3577/92 tas-7 ta’ Diċembru 1992 li japplika l-prinċipju ta’ libertà li jiġu pprovduti servizzi għat-trasport marittimu fi ħdan l-Istati Membri (kabotaġġ marittimu) ĠU L 364, 12.12.1992, p. 7).

         (15)  Permezz tad-Deċiżjoni Konġunta tal-Kumitat Nru 70/97 (ĠU L 30, 5.2.1998, p. 42 u s-Suppliment taż-ŻEE nru 5, 5.2.1998, p. 175), e.i.f 1.8.1998.

         (16)  Fuq dan is-suġġett, ara l-White Paper tal-Kummissjoni tal-KE dwar il-politika tat-trasport Ewropew għal 2010, COM(2001) 370 finali.

         (17)  Sentenza tal-Qorti ta’ l-EFTA fil-Każ E-6/98 Gvern tan-Norveġja v. l-Awtorita tas-Sorveljanza ta’ l-EFTA.

         (18)  ĠU L 193, 18.7.1983, p. 1.

         (19)  ‘Il-Kodiċi ISM’, tfisser il-Kodiċi Internazzjonali għall-Amministrazzjoni tas-Sigurtà fl-Operat tal-Bastimenti u għall-Prevenzjoni mit-Tniġġis, adottat mill-Organizzazzjoni Marittima Internazzjonali (OMI) bir-riżoluzzjoni A741(18).

         (20)  L-Awtorità għandha teżamina l-effetti ta’ dawn id-dispożizzjonijiet dwar l-amministrazzjoni tal-bastimenti wara tliet snin tat-twettiq ta’ dawn il-Linjigwida.

         (21)  Il-bastimenti użati minn dawn l-operaturi jaqilgħu jew iħammlu wkoll materjali li jġorru wara. L-estrazzjoni jew it-tħammil per se, ma jikkwalifikawx għal għajnuna Statali għat-trasport marittimu.

         (22)  Ara l-Artikolu 2, punt (a), tad-Direttiva tal-Kunsill 1999/35/KE tad-29 ta’ April 1999 dwar sistema ta’ valutazzjonijiet mandatorji ta’ tħaddim sikur ta’ servizzi regolari ta’ lanċa ro-ro regolari u bċejjeċ tal-baħar tal-passiġġieri ta’ veloċità kbira (ĠU L 138, 1.6.1999, p. 1), kif inhu inkorporat bħala l-punt 56 ca) fl-Anness XIII tal-Ftehim taż-ŻEE, id-Deċiżjoni Konġunta tal-Kumitat taż-ŻEE Nru. 179/1999 (ĠU L 74, 15.3.2001, p. 7 u s-Suppliment taż-ŻEE Nru 14, 15.3.2001, p. 22 (Norveġiż) u p. 105 (Iżlandiż ), e.i.f. 1.8.2000.

         (23)  B'hekk, attivitajiet tat-tħammil li jitwettqu i.a. prinċipalment f'portijiet li ma jikkwalifikawx għal għajnuna favur l-impjieg tal-baħħara taż-ŻEE.

         (24)  ĠU L 337, 13.12.2002, p. 3.

         (25)  Permezz tad-Deċiżjoni Konġunta tal-Kumitat taż-ŻEE Nru. 83/2003 (ĠU Nru L [li għandu jkun ippubblikat]), e.i.f. 21.6.2003.

         (26)  ĠU L 10, 13.1.2001, p. 20.

         (27)  Permezz tad-Deċiżjoni Konġunta tal-Kumitat taż-ŻEE Nru 88/2002 (ĠU L 266, 3.10.2002, p. 56 u s-Suppliment taż-ŻEE Nru 49, 3.10.2002, p. 42), e.i.f 1.2.2003.

         (28)  Ara l-Artikolu 61 (3) (c) tal-Ftehim taż-ŻEE kif ukoll il-Kapitoli 14 (Għajnuna għar-riċerka u l-iżvilupp) u 15 (Għajnuna għall-ħarsien ta’ l-ambjent) tal-Linjigwida preżenti.

         (29)  Ara l-Kapitolu 16 tal-Linjigwida preżenti.

         (30)  Permezz tad-Deċiżjoni Konġunta tal-Kumitat Nru 70/97 (ĠU L 30, 5.2.1998, p. 42 u s-Suppliment taż-ŻEE Nru 5, 5.2.1998, p. 175), e.i.f 1.8.1998.

         (31)  Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali u l-Kumitat tar-Reġjunijiet, ‘L-iżvilupp tat-Tbaħħir fil-Qosor fl-Ewropa: alternattiva dinamika f'katina ta’ trasport sostenibbli – It-Tieni rapport ta’ kull sentejn’, COM (1999) 317 finali.

         (32)  Ara l-Komunikazzjoni, p. 2

         (33)  Ara n-nota 13 fil-qiegħ tal-paġna.

         (34)  F'każ ta’ finanzjament jew eliġibbiltà tal-Komunità skond skemi ta’ għajnuna differenti, il-limitu massimu ta’ 30% japplika għat-total miġbur ta’ appoġġ finanzjarju/ta' għajnuna. Wieħed għandu josserva li l-intensità ta’ l-għajnuna hija l-istess bħal dik li hemm provdut għaliha bl-azzjoni ta’ qlib modali fl-inizjattiva tal-Komunità ta’ Marco Polo. Ara l-Artikolu 5(2) tar-Regolament (KE) Nru 1382/2003 (ĠU L 196, 2.8.2003, p. 1).


title: Id Deċiżjoni tal-Kunsill tas-6 ta' Diċembru 1999 dwar il-prinċipji, l-għanijiet intermedjarji u kondizzjonijiet li jinsabu fis-Sħubija ta' Adeżjoni mar-Repubblika tal-Bulgarija

text:
Avviż Legali Importanti

|

31999D0857

Official Journal L 335 , 28/12/1999 P. 0048 - 0054

		Id-Deċiżjoni tal-Kunsilltas-6 ta' Diċembru 1999dwar il-prinċipji, l-għanijiet intermedjarji u kondizzjonijiet li jinsabu fis-Sħubija ta' Adeżjoni mar-Repubblika tal-Bulgarija(1999/857/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Komunità Ewropea,Wara li ikkonsidra r-Regolament tal-Kunsill (KE) Nru 622/98 tas-16 ta' Marzu 1998 dwar għajnuna lill-Istati applikanti fil-qafas ta' l-istrateġija ta' qabel l-adeżjoni, u b'mod partikolari dwar l-istabbiliment tas-Sħubijiet ta' Adeżjoni [1], u b'mod partikolari l-Artikolu 2 tiegħu,Wara li kkonsidra l-proposta tal-Kummissjoni,Billi:(1) il-Kunsill Ewropew tal-Lussemburgu iddikjara li s-Sħubija ta' Adeżjoni hi strument ġdid u l-fattur prinċipali ta' l-istrateġija msaħħa ta' qabel l-adeżjoni(2) Ir-Regolament (KE) Nru 622/98 jippreskrivi li l-Kunsill għandu jiddeċiedi, b'maġġoranza kwalifikata u fuq proposta tal-Kummissjoni, dwar il-prinċipji, il-prijoritajiet, l-għanijiet u l-kondizzjonijiet li jinsabu fis-Sħubijiet ta' Adeżjoni individwali, kif mibgħuta lil kull Stat applikant, kif ukoll dwar aġġustamenti sinifikanti sussegwenti li jkunu applikabbli għalihom;(3) L-għajnuna Komunitarja tingħata bil-kondizzjoni tal-ħarsien ta' l-elementi essenzali, u b'mod partikolari tar-rispett ta' l-obbligi mdaħħla fil-Ftehimiet Ewropej u tal-progress lejn il-ħarsien tal-kriterji ta' Copenhagen; meta xi element essenzali jkun nieqes, il-Kunsill, waqt li jaġixxi b'maġġoranza kwalifikata fuq proposta tal-Kummissjoni, jista' jieħu l-passi xierqa dwar kull għajnuna ta' qabel l-adeżjoni:(4) il-Kunsill Ewropew tal-Lussemburgu iddeċieda li l-implimentazzjoni tas-Sħubija ta' Adeżjoni u l-progress fl-adozzjoni ta' l-acquis għandhom jiġu eżaminati mill-korpi tal-Ftehim Ewropew;(5) ir-rapport Regolari tal-Kummissjoni ta' l-1999 ippreżenta analiżi oġġettiva tat-tħejjija tar-Repubblika tal-Bulgarija għas-sħubija u identifika numru ta' oqsma ta' prijorità għal aktar xogħol;(6) biex tħejji ruħha għas-sħubija, ir-repubblika tal-Bulgarija għandha taġġorna l-programm nazzjonali tagħha għall-adozzjoni ta' l-acquis; dan il-programm għandu jistabbilixxi skeda ta' żmien biex jintlaħqu l-prijoritajiet u l-għanijiet intermedjarji stabbiliti fis-Sħubija ta' Adeżjoni,IDDEĊIEDA DAN LI ĠEJ:Artikolu 1Skond l-Artikolu 2 tar-Regolament (KE) Nru 622/98, il-prinċipji, prijoritajiet għanijiet u kondizzjonijiet intermedjarji li jinsabu fis-Sħubija ta' Adeżjoni għar-Repubblika tal-Bulgarija huma preskritti fl-Anness hawn mehmuż, li jifforma parti integrali minn din id-Deċiżjoni.Artikolu 2L-implimentazzjoni tas-Sħubija ta' Adeżjoni għandha tiġi eżaminata mill-korpi tal-Ftehim Ewropew u mill-korpi approprjati tal-Kunsill li lilhom il-Kummissjoni trid tirrapporta regolarment.Artikolu 3Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmul fi Brussel, fis-6 ta' Diċembru 1999.Għall-KunsillIl-PresidentT. Halonen[1] ĠU L 85, ta' l-20.03.1998, p. 1.--------------------------------------------------ANNESSIL-BULGARIJA: 1999 SĦUBIJA TA' ADEŻJONI1. GĦANIJIETL-għan tas-Sħubija ta' Adeżjoni hu li jistabbilixxi f'qafas waħdieni l-oqsma ta' prijorità għal aktar xogħol kif identifikat fir-Rapport Regolari tal-Kummissjoni ta' l-1999 dwar il-progress lejn sħubija fl-Unjoni Ewropea, il-mezzi finanzjarji disponibbli biex jgħinu lil Bulgarija timplimenta dawn il-prijoritajiet u l-kondizzjonijiet li jkunu japplikaw għal dik l-għajnuna. Din is-Sħubija ta' Adeżjoni toħloq il-bażi għal numru ta' strumenti ta' politika li għandhom jintużaw biex jgħinu lill-Istati kandidati fit-tħejjija tagħhom għal sħubija. Dawn jinkludu, fost affarijiet oħra, il-Programm Nazzjonali rivedut għall-adozzjoni ta' l-acquis, l-Istima Konġunta ta' prijoritajiet ta' politika ekonomika fuq tul medju, il-Patt kontra l-kriminalità organizzata kif ukoll il-Pjani għall-Iżvilupp Nazzjonali u pjanijiet settorali oħra meħtieġa għall-parteċipazzjoni fil-Fondi Strutturali wara s-sħubija u għall-implimentazzjoni ta' l-ISPA u Sapard qabel l-adeżjoni. Kull wieħed minn dawn l-istrumenti huwa differenti fin-natura tiegħu u jiġi mħejji u implimentat skond proċeduri speċifiċi. Mhumiex parti integrali minn din is-Sħubija imma l-prijoritajiet li jkun fihom għandhom ikunu kompatibbli magħha.2. PRINĊIPJIL-oqsma ewlenin ta’ prijorità għal kull Stat kandidat jirrelataw għall-ħila tagħom li jassumu l-obbligi biex jitħarsu l-kriterji ta’ Copenhagen li jgħidu li s-sħubija titlob:- li l-Istat kandidat ikun laħaq stabbilità fl-istituzzjonijiet li jiggarantixxu d-demokrazija, ir-regola tal-liġi, id-drittijiet tal-bniedem u r-rispett u l-protezzjoni tal-minoranzi,- l-eżistenza ta' ekonomija tas-suq li tiffunzjona, kif ukoll il-kapaċità li tlaħħaq mal-pressjoni kompetittiva u l-forzi tas-suq fi ħdan l-Unjoni,- il-ħila li tassumi l-obbligi tas-sħubija, inkluża l-aderenza mal-miri politiċi, ekonomiċi u unjoni monetarja.Fil-laqgħa tiegħu f'Madrid, il-Kunsill Ewropew enfasizza l-bżonn li Stati kandidati jaġġustaw l-istrutturi amministrattivi tagħhom biex jiżguraw l-operazzjoni armonjuża ta' politika diversa fil-Komunità wara l-adeżjoni u fil-Lussemburgu, enfasizza li l-inkorporazzjoni ta' l-acquis fil-leġislazzjoni hi meħtieġa, biss mhijiex biżżejjed fiha nnifisha; hemm bżonn li jkun żgurat li tiġi attwalment applikata.3. PRIJORITAJIET U GĦANIJIET INTERMEDJARJIIr-Rapporti Regolari tal-Kummissjoni enfasizzaw il-firxa ta' l-isforzi li għad iridu jsiru f'ċerti oqsma mill-Istati kandidati biex iħejju ruħhom għall-adeżjoni. Din is-sitwazzjoni titlob id-definizzjoni ta' stadji intermedjarji fit-termini ta' prijoritajiet, f'kull każ flimkien ma' għanijiet preċiżi li għandhom jiġu stabbiliti b'kollaborazzjoni ma' l-Istati konċernati, u li l-kisba tagħhom tikkondizzjona l-grad ta' għajnuna il-progress tan-negozjati li jkunu għaddejjin ma' xi Stati u l-bidu ta' negozjati ġodda ma' l-oħrajn. Il-prijoritajiet u l-għanijiet intermedjarji tas-Sħubijiet ta' Adeżjoni riveduti jerġgħu jinqasmu f'żewġ gruppi, dawk fuq medda qasira u dawk fuq medda medja Dawk elenkati ta' fuq medda qasira intgħażlu fuq il-bażi li huwa realistiku li wieħed jistenna li l-Bulgarija tista' tlestihom jew twassalhom sostanzjalment 'il quddiem sa l-aħħar tas-sena 2000. Il-prijoritajiet elenkati taħt dawk fuq medda medja huma mistennija li jieħdu aktar minn sena biex jitlestew għalkemm ix-xogħol għandu, meta possibbli, jinbeda fuqhom ukoll matul is-sena 2000. Il-progress li jkun sar biex jintlaħqu l-prijoritajiet tas-Sħubija ta' Adeżjoni ta' l-1998 jiġi stmat fir-Rapport Regolari tas-sena 1999. Din l-istima intużat fil-formolazzjoni tal-prijoritajiet għas-sħubija kurrenti.Il-Bulgarija bagħtet verżjoni riveduta tal-programm Nazzjonali tagħha għall-adozzjoni ta' l-acquis (NPAA) fil-31 ta' Mejju 1999. Din tistabbilixxi skeda ta' żmien biex jinkisbu prijoritajiet u għanijiet intermedjarji, bażati fuq l-ewwel Sħubija ta' Adeżjoni, kif ukoll strutturi amministrattivi neċessarji u riżorsi finanzjarjiIs-Sħubija ta' Adeżjoni tindika l-oqsma ta' prijorità fit-tħejjija tal-Bulgarija għas-sħubija. Il-Bulgarija madankollu trid tindirizza l-kwistjonijiet kollha identifikati fir-Rapport Regolari. Hu importanti wkoll li l-Bulgarija twettaq l-impenni ta' approssimazzjoni ta' leġislazzjoni u l-implimentazzjoni ta' l-acquis skond l-impenni magħmula fil-Ftehim Ewropew, l-eżerċizzju ta' eżaminazzjoni u l-proċess tan-negozjar. Wieħed irid iżomm f'rasu li l-inkorporazzjoni ta' l-acquis fil-leġislazzjoni mhijiex biżżejjed fiha nnifisha; ikun hemm bżonn ukoll li jiġi żgurat li din tkun attwalment applikata bl-istess standards li japplikaw fi ħdan l-EwropaFl-oqsma kollha elenkati hawn taħt hemm il-bżonn ta' l-implimentazzjoni u l-infurzar kredibbli u effettiv ta' l-acquis.Mill-analiżi tar-Rapport Regolari tal-Kummissjoni, il-prijoritajiet fuq medda qasira u fuq dik medja u l-finijiet intermedjarji li ġejjin ġew identifikati għall-Bulgarija3.1. Medda qasira (2000)Kriterji politiċi:- bidu ta' l-implimentazzjoni tal-programm qafas Roma u tisħiħ tal-Kunsill Nazzjonali dwar kwistjonijiet etniċi u demografiċi inkluż l-għoti ta' l-appoġġ finanzjarju meħtieġ; implimentazzjoni ta' miżuri immirati lejn il-ġlieda kontra d-diskriminazzjoni (inklużi dawk fl-amministrazzjoni pubblika).Kriterji ekonomiċi:- promozzjoni tal-kompetittività permezz ta' ristrutturar ta' l-intrapriża bażata fuq is-suq; teħid ta' miżuri li jtejbu l-ambjent kummerċjali u li jistimulaw investimenti domestiċi u lejn il-pajjiż, b'mod partikolari permezz tas-simplifikazzjoni ta' proċeduri ġuridiċi u amministrattivi,- tiġi żgurata l-privatizzazzjoni ta' intrapriżi u banek ta' l-Istat,- titjib fil-proċeduri dwar fallimenti u likwidazzjonijiet u titjib ta' effiċjenza fl-implimentazzjoni,- l-adozzjoni ta' pjan ta' ristrutturar għas-settur ta' l-azzar.Suq intern:- akkwisti pubbliċi: allinjament ta' proċeduri dwar akkwisti pubbliċi,- drittijiet intellettwali u dwar proprjetà industrijali: allinjament u infurzar ta' drittijiet dwar proprjetà industrijali u leġislazzjoni dwar trade marks, inkluża l-ġlieda kontra l-piraterija,- protezzjoni ta' data: adozzjoni ta' leġislazzjoni nazzjonali u stabbiliment ta' korp ta' monitoraġġ,- moviment liberu ta' oġġetti: l-adozzjoni ta' qafas ta' liġi dwar ħtiġijiet tekniċi bl-implimentazzjoni tal-prinċipji kollha ġodda u dawk dwar trattament globali; infurzar tal-liġi ġdida dwar standardizzazzjoni u rinfurzar ta' l-infrastruttura li tkun għada kemm ġiet stabbilita; l-adozzjoni ta' liġijiet qafas dwar kimiċi, oġġetti ta' l-ikel u farmaċewtiċi,- moviment liberu ta' kapital: liberalizzazzjoni ta' investiment dirett f'pajjiżi oħra u investiment f'titoli barranin minn residenti; ħolqien ta' skeda ta' żmien għal-liberalizzazzjoni tar-restrizzjonijiet li jkun baqa' fuq moviment ta' kapital inkluż l-akkwist tas-settur ta' proprjetà immobbli,- moviment liberu tas-servizzi: tisħiħ ta' korpi ta' sorveljanza,- kompetizzjoni: l-adozzjoni ta' leġislazzjoni dwar għajnuna ta' l-Istat; titjib fir-rapport dwar għajnuna mill-Istat; ħolqien ta' inventarju dwar għajnuna ta' l-Istat,- tassazzjoni: allinjament ta' leġislazzjoni dwar il-VAT u żvilupp ta' skeda ta' żmien għall-allinjament ta' dazji tas-sisa; jiġi żgurat li miżuri ġodda dwar taxxa jħarsu l-prinċipji tal-kodiċi ta' kondotta dwar tassazzjoni kummerċjali; titjib fis-sistema ta' ġbir ta' taxxi fuq livelli nazzjonali u reġjonali, b'mod partikolari permezz ta' tisħiħ tal-proċessar ta' informazzjoni dwar il-VAT,- dwana: jiġi żgurat l-infurzar tal-kodiċi doganali ġdida u d-disposizzjonijiet dwar l-implimentazzjoni tagħha.Agrikoltura:- kontinwazzjoni ta' l-allinjament tal-leġislazzjoni veterinarja u fitosanitarja u titjib fl-arranġamenti ta' spezzjoni, b'mod partikolari fuq fruntieri esterni tal-futur,- modernizzazzjoni ta' impjant tal-laħam u oġġetti mill-ħalib biex jintlaħqu l-istandards ta' l-Unjoni Ewropea dwar l-iġjene u s-saħħa pubblika,- stabbiliment ta' reġistru ta' għelieqi tad-dwieli.Enerġija:- implimentazzjoni tal-liġi dwar l-enerġija u l-adozzjoni ta' leġislazzjoni sekondarja relatata; tħejjija ta' leġislazzjoni permezz ta' pjani għal setturi u riformi relatati (elettriku u gass) u tisħiħ tal-korpi regolatorji,- stabbiliment ta' struttura ta' prezzijiet u tariffi li twassal għal prezzijiet ta' l-enerġija bazati fuq spejjeż attwali u trasparenti,- bidu ta' implimentazzjoni ta' strateġija ta' enerġija b'attenzjoni partikolari għal effiċjenza ta' enerġija; reviżjoni ta' tbassir tad-domanda għall-enerġija fuq il-bażi ta' aktar tkabbir realistiku u xenarji ta' intensità ta' enerġija,- adozzjoni u implimentazzjoni ta' skeda realistika ta' żmien għall-għeluq u l-irtirar ta' l-unitajiet 1, 2, 3 u 4 ta' l-impjant nukleari Kozloduy;- kontinwazzjoni tat-tisħiħ ta' l-indipendenza u l-kapaċità teknika ta' l-awtorità dwar sigurtà nukleari.Trasport:- allinjament ta' leġislazzjoni dwar sigurtà marittima.Xogħol u affarijiet soċjali- appoġġ għall-isforzi biex tinbena l-kapaċità tas-sieħba soċjali,- Pereparazzjoni ta' strateġija nazzjonali, bl-għajnuna tar-Reviżjoni Konġunta tal-Politika dwar ix-XogħolAmbjent:- kontinwazzjoni tat-trasposizzjoni ta' qafas ta' leġislazzjoni fis-setturi ta' l-ilma, l-arja u skart; preparazzjoni u implimentazzjoni ta' programmi dettaljati dwar approssimazzjoni ta' direttivi speċifiċi; tisħiħ ta' strutturi ta' implimentazzjoni, partikolarment f'livell reġjonali,- żvilupp ta' pjan għal finanzjament ta' investimenti (speċifiċi għal direttivi), bażat fuq stimi ta' kemm jiswew l-allinjament u sorsi realistiċi ta' finanzjar pubbliku u privat sena b'sena,- kompletar ta' trasposizzjoni u infurzar tad-direttiva dwar l-istima ta' l-impatt fuq l-ambjent.Ġustizzja u l-intern:- implimentazzjoni ta' sistemi effettivi dwar kontroll amministrattiv tal-fruntieri u kordinament tas-servizzi biex ma titħallhiex l-immigrazzjoni illegali u biex ikun hemm parteċipazzjoni sħiħa fis-sistema ta' Schengen dwar l-informazzjoni,- implimentazzjoni u infurzar ta' qafas ta' leġislazzjoni ġdida li għandha x'taqsam ma' proċeduri dwar tluq ta' nies minn post għal ieħor u refuġju,- titjib fil-kwalità ta' korpi li jinfurzaw il-liġi u l-ġudikatura (numru ta' persunal, reklutaġġ, taħriġ u tagħmir) biex titkompla l-ġlieda kontra l-kriminalità organizzata, it-traffikar tad-droga u l-korruzzjoni; rinfurzar ta' l-awtoritajiet tal-pulizija u dwana u assigurazzjoni ta' ko-ordinament aħjar bejn il-korpi ta' l-infurzar tal-liġi,- żvilupp ta' strateġija nazzjonali biex tiġġieled 'il korruzzjoni u ssaħħaħ il-kapaċità biex tittratta l-ħasil tal-flus; ratifika tal-Konvenzjoni Ewropea dwar il-ħasil ta' flejjes iġġenerati mill-kriminalità u tal-Konvenzjoni Ewropea dwar il-Liġi Kriminali dwar korruzzjoni; firmar tal-konvenzjoni OECD dwar tixħim.Rinfurzar tal-kapaċità amministrattiva u ġudizzjarja, inklużi l-amministrazzjoni u kontroll ta' fondi ta' l-Unjoni Ewropea:- Phare [1], ISPA [2] u Sapard [3]: it-tkomplija ta' l-iżvilupp tal-Pjan Nazzjonali għall-Iżvilupp u l-Pjan ta' Żvilupp Rurali; l-adozzjoni ta' struttura amministrattiva u ta' budget (manwal ta' verifika u verifika permezz ta' traċċar) biex ikunu programmati l-ISPA u s-Sapard, inkluż mekkaniżmu għall-istima sistematika ta' l-impatt fuq l-ambjent u regoli kompatibbli ma' l-Unjoni Ewropea dwar akkwisti pubbliċi għal proġetti ko-finanzjati minn Fondi Komunitarji; u l-istabbiliment ta' aġenzija li tiffunzjona ta' ħlas għas-Sapard,- kompletar ta' struttura leġislattiva u tisħiħ ta' korpi li jikkontrollaw il-finanzi interni u esterni inklużi unitajiet ta' kontroll reġjonali, b'mod partikolari permezz ta' l-użu ta' sistema teknoloġika komprensiva ta' informazzjoni u s-separazzjoni ċara ta' kontroll u approvazzjoni ex-ante u konroll finanzjarju intern,- implimentazzjoni tal-liġi dwar is-servizz pubbliku,- tisħiħ ta' l-indipendenza ta' maġistrati, imħallfin u l-effiċjenza tas-sistema tal-qrati, inklużi t-trattament tal-każi u l-mekkaniżmu alternattiv dwar soluzzjonijiet ta' kwistjonijiet: tisħiħ ta' l-infurzar ta' sentenzi ċivili u penali,- tisħiħ tal-kapaċità biex ikun stmat l-impatt finanzjarju u istituzzjonali ta' leġislazzjoni ġdida.3.2. Fuq medda medjaKriterji politiċi:- kontinwazzjoni ta' l-implimentazzjoni tal-programm ta' struttura Roma.Kriterji ekonomiċi:- iż-żamma ġenerali ta' stabbilità makro-finanzjarja; titjib tal-kompetittività permezz ta' ristrutturar bażat fuq is-suq, inklużi l-intrapriżi żgħar u dawk medji; kompletar tal-proċess ta' privatizzazzjoni; tisħiħ ta' istituzzjonijiet ta' l-ekonomija tas-suq; titjib ta' l-istrutturi ġudizzjarji u regolatorji għall-intrapriżi- ħolqien ta' proċedura għal sorveljanza fiskali annwali bl-għan li ġġib ir-rappurtar, il-monitoraġġ u l-kontroll ta' finanzi pubbliċi, speċifikament posizzjonijiet fiskali, f'konformità ma' proċeduri ta' l-Unjoni Ewropea,- implimentazzjoni tal-programm ta' ristrutturar għall-azzar,- ħolqien ta' suq ta' l-artijiet li jiffunzjona u l-finalizzazzjoni ta' reġistru ta' l-artijiet u proprjetà.Suq intern:- akkwisti pubbliċi: assigurazzjoni ta' proċeduri trasparenti dwar l-akkwisti pubbliċi f'livelli ċentrali u reġjonali,- drittijiet dwar proprjetà intellettwali u industrijali: kompletar ta' allinjament u implimentazzjoni ta' drittijiet dwar proprjetà industrijali,- protezzjoni ta' data: implimentazzjoni ta' leġislazzjoni,- moviment liberu ta' oġġetti: bidu ta' l-implimentazzjoni ta' direttivi dwar metodi ġodda; l-insegwiment ta' allinjament ta' leġislazzjoni teknika tradizzjonali; implimentazzjoni ta' sistema dwar sorveljanza tas-suq,- moviment liberu ta' persuni: kompletar ta' allinjament fir-rikonoxxenza reċiproka ta' diplomi,- moviment liberu ta' servizzi: kompletar ta' allinjament u implimentazzjoni tal-liġi bankarja, tal-liġi dwar rahan u l-liġi dwar titoli; garanziji u tħaffif fil-proċeduri dwar self u titoli,- kompetizzjoni: rinforz ta' awtoritajiet u proċeduri kontra l-monopolju u dwar għajnuna mill-Istat,- telekomunikazzjoni: tisħiħ tal-kapaċità ta' l-awtoritajiet regolatorji nazzjonali,- tassazzjoni: allinjament sħiħ ma' l-acquis dwar taxxa inkluża s-sistema transitorja tal-VAT fil-Komunita; reviżjoni ta' liġijiet eżistenti u assigurazzjoni ta' kompatibiltà mal-kodiċi ta' kondotta dwar tassazzjoni fil-kummerċ; tisħiħ tal-kapaċità amministrattiva u ta' proċeduri ta' kontroll inklużi ko-operazzjoni amministrattiva u għajnuna reċiproka,- protezzjoni tal-konsumatur: kontinwazzjoni ta' allinjament u tisħiħ tas-sorveljanza tas-suq u ta' l-awtoritajiet ta' infurzar,- dwana: tisħiħ fil-kontroll tal-fruntieri; żvilupp ta' tariffa integrata; żvilupp ta' kapaċitajiet fl-operazzjonijiet u kompjuterizzazzjoni ta' l-amministrazzjoni doganali; rinfurzar tal-ġlieda kontra l-frodi u l-korruzzjoni.Agrikoltura:- rinforz tal-mekkaniżmi u l-istrutturi amministrattivi dwar it-tmexxija tal-politika agrikola komuni (monitoraġġ tas-swieq agrikoli u implimentazzjoni ta' miżuri dwar struttura u żvilupp rurali, ħolqien ta' korpi u mekkaniżmi ta' kontroll),- kontinwazzjoni tar-ristrutturar tas-settur ta' ikel agrikolu; rinforz ta' l-amministrazzjoni ta' kontroll fuq l-ikel,- kompletar tas-sistema dwar l-identifikazzjoni ta' annimali; implimentazzjoni ta' sistema ta' kontroll tal-kwalità (punt ta' kontroll kritiku ta' analiżi aċċidentali), trattament ta' ħmieġ ta' l-annimali, programmi ta' kontroll ta' skart u żoonożi, kompletar ta' sistemi ta' spezzjoni fuq fruntieri esterni tal-futur.Sajd:- żvilupp tal-kapaċità biex tiġi implimentata u infurzata l-politika komuni dwar is-sajd, partikolarment bil-provvediment ta' riżorsi u tagħmir istituzzjonali adegwati li għandhom x'jaqsmu ma spezzjonijiet u kontrolli; ħolqien ta' sistema adegwata ta' reġistrazzjoni tal-flotot; promozzjoni ta' standards ta' kwalità.Enerġija:- allinjament ta' bżonnijiet ta' ħażniet ta' żjut u kontinwazzjoni fit-titjib ta' effiċjenza ta' enerġija,- preparazzjoni għas-suq intern ta' l-enerġija, l-aktar id-direttivi dwar l-elettriku u l-gass (inkluż l-adattament ta' prezzijiet ta' l-enerġija ma livelli ta' spejjeż attwali),- adozzjoni u implimentazzjoni ta' leġislazzjoni sekondarja dwar is-suq intern tal-gass u l-elettriku,- implimentazzjoni ta' impenni dwar l-għeluq u t-twaqqif fażi fażi ta' l-unitajiet 1, 2, 3 u 4 ta' l-impjant ta' elettriku nukleari Kozloduy; iż-żamma ta' livell għoli ta' sigurtà nukleari fl-unitajiet Kozloduy 5-6- tisħiħ ta' l-istrutturi regolatorji dwar sigurtà nukleari u protezzjoni mir-radjazzjoni.Trasport:- allinjament tat-trasport fit-toroq (aċċess għas-suq, sigurtà fit-toroq u tassazzjoni), ferroviji, trasport tal-baħar, kanali fl-intern tal-pajjiż (ħtiġijiet tekniċi għal bastimenti) u trasport bl-ajru (b'mod partikolari l-amministrazzjoni ta' sigurtà fl-ajru u tat-traffiku bl-ajru.Xogħol u affarijiet soċjali:- trasposizzjoni u implimentazzjoni ta' leġislazzjoni ta' l-Unjoni Ewropea fl-oqsma tas-saħħa u sigurtà fuq ix-xogħol, liġijiet dwar ix-xogħol, trattament indaqs għan-nisa u rġiel, u saħħa pubblika; rinforz ta' strutturi amministrattivi relatati u ta' dawk meħtieġa għall-ko-ordinament tas-sigurtà soċjali,- il-ħolqien ta' fond indipendenti ta' garanziji fil-każ ta' falliment ta' min qed jimpjega.Koeżjoni ekonomika u soċjali:- żvilupp ta' politika nazzjonali għal koeżjoni ekonomika u soċjali; tħejjija għall-implimentazzjoni ta' programmi ta' żvilupp reġjonali kif ukoll ta' inizjattivi Komunitarji, titjib fil-proċeduri amministrattivi u ħolqien ta' sistema ta' budget li tipprovdi għal impenni multi-annwali u l-amministrazzjoni tagħha skond standards ta' fondi strutturali, inklużi stimi u valutazzjonijiet.Ambjent:- kompletar tat-trasposizzjoni u implimentazzjoni ta' leġislazzjoni qafas u settorali skond skeda ta' żmien stabbilita minn qabel,- integrazzjoni ta' prinċipji ta' żvilupp sostenibbli fid-definizzjoni u l-implimentazzjoni tal-politika kollha settorali oħra.Ġustizzja u intern:- kontinwazzjoni ta' allinjament progressiv ta' leġislazzjoni u prattika dwar visa ma' dak ta' l-Unjoni Ewropea,- adozzjoni u applikazzjoni ta' strumenti internazzjonali relatati mal-ġlieda kontra t-traffikar ta' droga, b'mod partikolari il-Ftehim dwar traffiku illegali bil-baħar, li jimplimenta l-Artikolu 17 tal-Konvenzjoni tan-Nazzjonijiet Uniti kontra t-traffikar illegali ta' drogi narkotiċi u sustanzi psikotropiċi,- titjib ta' faċilitajiet għal dawk li jfittxu kenn u r-refuġjati,- tisħiħ aktar ta' ko-ordinament u ko-operazzjoni internazzjonali fil-qasam tal-ġlieda kontra l-kriminalità bejn il-fruntieri, speċjalment fil-kamp tat-tqassim, produzzjoni u bejgħ ta' drogi kif ukoll il-ħasil ta' flus, implimentazzjoni ta' strateġija kontra l-korruzzjoni, kontinwazzjoni tal-ġlieda kontra t-traffikar ta' nisa u tfal,- rinforz ta' l-indipendenza tal-ġudikatura.Rinforz tal-kapaċità amministrattiva u ġuridika, inklużi l-amministrazzjoni u l-kontroll ta' fondi ta' l-Unjoni Ewropea:- kompletar tal-ħolqien ta' servizz pubbliku imparzjali fuq il-bażi tal-liġi dwar is-servizz pubbliku; ħolqien ta' struttura ta' amministrazzjoni fis-servizz pubbliku u assigurazzjoni ta' simplifikazzjoni ta' proċeduri,- titjib fit-tagħlim ta' affarijiet Ewropej, inkluż it-taħriġ ta' mħallfin fir-rigward tal-liġi Komunitarja Ewropea,- tisħiħ tal-funzjonijiet dwar il-kontroll ta' finanzi pubbliċi permezz tal-provvediment ta' persunal, taħriġ u tagħmir adegwat,- tisħiħ tal-kapaċitajiet ta' statistika.4. PROGRAMMAZZJONIL-allokazzjoni Phare għall-perjodu 1995 sa 1999 ammontat għal EUR 415-il miljun. Wara l-ftehim tal-Kunsill Ewropew f'Berlin ta' l-24 u l-25 ta' Marzu, 1999, għajnuna finanzjarja lill-Istati applikanti għall-perjodu 2000 sa 2006 tkun tinkludi wkoll sostenn għall-miżuri ta' qabel l-adeżjoni għall-iżvilupp agrikolu u rurali permezz ta' l-istrument ta' qabel l-adeżjoni Sapard (Regolament tal-Kunsill (KE) Nru 1268/1999, ĠU L 161, tas-26.6.1999, p.87) u strument strutturali ISPA (Regolament tal-Kunsill (KE) Nru 1267/1999, ĠU L 161, tas-26.6.1999, p. 73) li għandhom jagħtu prijorità għal miżuri simili għal fond ta' koeżjoni għall-perjodu ta' qabel l-adeżjoni. Skond dawn l-allokazzjonijiet nazzjonali, il-Bulgarija tista' wkoll tipprovdi fondi għal parti mill-parteċipazzjoni tagħha fi programmi tal-Komunità inkluż il-Ħames Programm dwar Riċerka u Struttura għal Żvilupp Teknoloġiku (ĠU L 26, ta' l-1.2.1999, p. 1). Barra minn hekk il-Bulgarija ikollha aċċess għal fondi minn programmi għal diversi Stati direttament relatati għall-acquis Finanzjament konġunt mill-Istati applikanti hu sistematikament meħtieġ għall-proġetti kollha ta' investiment. Sa mill-1998 il-Kummissjoni ħadmet mal-Bank Ewropew ta' Investiment u istituzzjonijiet finanzjarji internazzjonali, partikolarment mal-Bank Ewropew ta' Rikostruzzjoni u Żvilupp u l-Bank Dinji, bil-ħsieb li jkun faċilitat il-ko-finanzjament ta' proġetti li għandhom x'jaqsmu ma' prijoritajiet ta' qabel l-adeżjoni.5. KONDIZZJONALITÀGħajnuna tal-Komunità għall-finanzjament ta' proġetti permezz tat-tliet strumenti ta' qabel l-adeżjoni Phare, ISPA U Sapard hi b'kondizzjoni tar-rispett mill-Bulgarija ta' l-impenni tagħha skond il-Ftehim ta' l-Ewropa, passi oħra biex jitħarsu l-kriterji ta' Copenhagen u b'mod partikolari progress biex jintlaħqu l-prijoritajiet speċifiċi ta' din is-Sħubija ta' Adeżjoni fl-2000. Nuqqas ta ħarsien ta' dawn il-kondizzjonijiet ġenerali jista' jwassal għal deċiżjoni tal-Kunsill dwar sospensjoni ta' għajnuna finanzjarja fuq il-bażi ta' l-Artikolu 4 tar-Regolament (KE) Nru 622/98.6. MONITORAĠĠL-implimentazzjoni tas-Sħubija ta' Adeżjoni hi monitorjata fl-istruttura tal-Ftehim ta' l-Ewropa. Kif enfasizzat mill-Kunsill Ewropew fil-Lussemburgu hu importanti li l-istituzzjonijiet tal-Ftehim ta' l-Ewropa jibqgħu ikunu l-istruttura li fiha tista' tiġi eżaminata l-adozzjoni ta' l-acquis, skond l-istess proċeduri, irrispettivament jekk in-negozjati jkunux inbdew jew le. It-taqsimiet rilevanti tas-Sħubija ta' Adeżjoni huma diskussi fis-sotto-kumitat approprjat. Il-Kumitat ta' Assoċjazzjoni jiddiskuti l-iżviluppi ġenerali, il-progress u l-problemi fl-isforzi biex jintlaħqu l-prijoritajiet u l-għanijiet intermedjarji tiegħu kif ukoll kwistjonijiet aktar speċifiċi li jkunu riferiti lilu mis-sotto-kumitati.Il-Kumitat ta' Tmexxija tal-Phare jiżgura li deċiżjonijiet dwar finanzjament skond kull wieħed mit-tliet strumenti ta' qabel l-adeżjoni Is-Sħubija ta' Adeżjoni għandha tibqa' tiġi emendata kif meħtieġ skond l-Artikolu 2 tar-Regolament (KE) Nru 622/98.[1] Phare = Pjan ta' azzjoni għal għajnuna ko-ordinata għall-Polonja u l-Ungerija.[2] ISPA = Strument għall-Politika Strutturali għal qabel l-Adeżjoni.[3] Sapard = Programm Speċjali ta' l-Adeżjoni għall-Agrikoltura u l-Iżvilupp Rurali.--------------------------------------------------


title: Id-Deċiżjoni tal-Kunsill tas-26 ta' Frar 2001 dwar il-konklużjoni ta' Ftehim bejn il-Komunità Ewropea u l-Istati Uniti ta' l-Amerika li jirrinova program ta' kooperazzjoni fl-Edukazzjoni għola u Edukazzjoni vokazzjonali u t-taħriġ

text:
Avviż Legali Importanti

|

32001D0196

Official Journal L 071 , 13/03/2001 P. 0007 - 0007

		Id-Deċiżjoni tal-Kunsilltas-26 ta' Frar 2001dwar il-konklużjoni ta' Ftehim bejn il-Komunità Ewropea u l-Istati Uniti ta' l-Amerika li jirrinova program ta' kooperazzjoni fl-Edukazzjoni għola u Edukazzjoni vokazzjonali u t-taħriġ(2001/196/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 149 u 150 flimkien ma' l-ewwel subparagrafu ta' l-Artikolu 300(3),Wara li kkunsidra l-proposta mill-Kummissjoni,Wara li kkunsidra l-opinjoni tal-Parlament Ewropew,Billi:(1) Permezz tad-Deċiżjoni tat-22 May 2000 il-Kunsill awtoriżża lill-Kummissjoni sabiex tinnegozja Ftehim għall-kooperazzjoni fl-Edukazzjoni għola u stħarriġ professjonali bejn il-Komunità Ewropea, il-Kanada u l-Istati Uniti ta' l-Amerika.(2) Il-Komunità u l-Istati Uniti ta' l-Amerika jippretendu li jiksbu benfiċju reċiproku minn dina l-kooperazzjoni, li għandha, min-naħa tal-Komunità, tikkumplimenta l-programmi bilaterali bejn L-Istati Membri u l-Istati Uniti ta' l-Amerika u tipprovdi valur miżjud Ewropew.(3) Il-Ftehim bejn il-Komunità Ewropea u l-Istati Uniti ta' l-Amerika li jirrinova program ta' kooperazzjoni fl-Edukazzjoni għola u l-Edukazzjoni vokazzjonali u t-taħriġ għandha tiġi approvata,IDDEĊIEDA DAN LI ĠEJ:Artikolu 1Il-Ftehim bejn il-Komunità Ewropea u l-Istati Uniti ta' l-Amerika li jirrinova program ta' kooperazzjoni fl-Edukazzjoni għola u l-Edukazzjoni vokazzjonali u t-taħriġ huwa hawnhekk approvat f'isem il-Komunità.It-test tal-Ftehim hu miżjud ma' din id-Deċiżjoni.Artikolu 2Id-delegazzjoni tal-Komunità Ewropea lill-Kumitat Konġunt li jirreferi għalih l-Artikolu 6 tal-Ftehim jikkonsisti fi rappreżentant mill-Kummissjoni assistit minn rappreżentant minn kull Stat Membru.Artikolu 3Il-President tal-Kunsill għandu jesegwixxi n-notifikazzjoni previst fl-Artikolu 12 tal-Ftehim.Magħmul fi Brussel, fis-26 ta' Frar 2001.Għall-KunsillIl-PresidentA. Lindh--------------------------------------------------